description: Fans hawwe op it sirkwy yn België in Fryske flagge ophongen foar koereur Nyck de Vries, dy't dêr sneon de haadrace fan de F2 wûn.

title: Fryske flagge foar winner Nyck de Vries op sirkwy Spa-Francorchamps

maintext: Formule 2-koereur Nyck de Vries kin snein op Fryske stipe rekkenje by syn twadde race op it Spa-Francorchamps sirkwy yn België. Fans hawwe in Fryske flagge ophongen oan in stek fan it sirkwy foar de 23-jierrige koereur út Twellingea. Hy pakte sneon soeverein de winst yn de haadrace.


description: De sûnt freed fermiste Emily en Kirsten binne fûn. In meiwurker fan de plysje hat se woansdeitemiddei oantroffen yn Ljouwert.

title: Fermiste famkes Emily en Kirsten binne wer terjochte

maintext:
"De kans bestaat dat de kwetsbare meisjes verblijven bij mensen die geen goede bedoelingen hebben", sei in wurdfierder fan de plysje woansdei noch. Der waard net útsluten dat se yn hannen fallen wiene fan loverboys. "Maar we hebben geen aanwijzingen dat dit het geval is", sei de plysjewurdfierder ek.
De plysje, en ek Fier, sizze elkenien tank foar it útsjen nei de twa en foar it dielen fan it opspoaringsberjocht.

fasttext_language: fy


description: "Nei omstannichheden giet it ridlik goed", seit de waarman "No moat ik de útslaggen fan de ûndersiken ôfwachtsje."

title: Piet Paulusma: "Alle betterskipswinsken dogge my tige goed"

maintext:
Yn in ferklearring seit de waarman it folgjende:
"It wie even skrikken, mar nei omstannichheden kin ik net oars as sizze dat it ridlik goed mei my giet. Op it momint moat ik de útslaggen fan de ûndersiken ôfwachtsje. Ik wol elkenien betankje foar alle betterskipswinsken. Dat docht my tige goed."
We winskje Piet as meiwurkers fan Omrop Fryslân fansels ek betterskip. Wa't Piet in kaartsje stjoere wol, kin dat dwaan fia de omrop:
Omrop Fryslân
Postbus 7600
8903 JP Ljouwert
Wy soargje der dan foar dat de post op it goeie adres telâne komt.


description: De swimmer is no healweis op syn meunstertocht.

title: Pizza en triennen foar Maarten by syn trochkomst yn Boalsert

maintext: Maarten van der Weijden hat ûnderweis nei Boalsert oan de pizza west. Om in oere as tolve hinne sneintemiddei stimpele er ôf yn de sânde stêd op de rûte. Krekt dêrfoar krige er by in brêge in pizza funghi oanrikt, dy't er earder besteld hie. Dy waard him brocht neidat syn begeliedingsteam fia social media dêr om frege hiene. "Maarten heeft honger en als Maarten honger heeft dan heeft hij grote honger." Syn frou wie yn triennen fanwege it entûsjaste publyk dat manmachtich oan de kant stie.


description: Troch in lekkaazje fan it rioel is de wetterkwaliteit yn it Dokkumer Grutdjip efterút gong.

title: Kommende dagen net swimme yn Dokkumer Grutdjip

maintext:
Troch in ûndergrûnske liedinglekkaazje yn de rioelwettersuvering Dokkum, is suveringsslib yn it Dokkumer Grutdjip telâne kaam. Op moandei 13 augustus waard it lek ûntdutsen. It lek is daliks reparearre.
Op basis fan de earste analyze advisearret Wetterskip Fryslân út foarsoarch om de kommende dagen net te swimmen yn it Dokkumer Grutdjip tusken Dokkum en de Lauwersmar. Ek is it net goed om it wetter te brûken as drinkwetter foar fee. It wetter wurdt no safolle mooglik trochspield.
Wetterskip Fryslân ferwachtet dat it negative effekt op de wetterkwaliteit beheind is. Dit komt omdat der in protte reinwetter fallen is. It slib is dêrtroch fertinne yn it oerflaktewetter telâne kaam. De ferwachting is dat de baktearjes mei de wettertemperatuer fan no net langer as trije dagen oerlibje sille. Der wurde ekstra wettermeunsters naam om de wetterkwaliteit te folgjen. De resultaten binne oan de ein fan de wike bekend
Troch de Alvestêdeswimtocht fan Maarten van der Weijden mjit Wetterskip Fryslân no op ekstra punten yn Dokkum de wetterkwaliteit.


description: Paulusma ferwachtet yn de rin fan de snein hurde wyn, mei ek kâns op swiere wynstjitten. Moandeitemoarn kinne dy yn buien ek noch foarkomme.

title: Piet Paulusma warskôget de wettersport: sykje letter snein de havens op

maintext: De warskôging jildt benammen foar de kust en it Waadgebiet, mar ek op oare plakken sil der in krêftige oant hurde wyn komme te stean. Dy wyn komt earst út it suden oant súdwesten, mar draait yn 'e nacht nei it westen.


description: Earste medalje foar Liesette Bruinsma op EK paraswimmen.

title: Liesette Bruinsma begjint EK mei sulver

maintext:
Liesette Bruinsma fan Wommels hat har earste medalje op it EK paraswimmen yn it Ierske Dublin te pakken. Op de 50 meter frije slach helle se de sulveren medalje. De 17-jierrige bline swimster seach dat Maryna Piddubna út Oekraïne rapper wie. Bruinsma swom 30.54, Piddubna helle mei 30.22 in wrâldrekôr. Dat rekôr hie Bruinsma mei 30.71 yn hannen.
It EK paraswimmen duorret noch oant en mei snein 19 augustus.


description: Fan 22.00 oere ôf bereine is net goed foar it sosjale libben en it bioritme fan de boeren. Plan is om der 20.00 oere jûns fan te meitsjen.

title: Wetterskip tinkt nei oer ferromjen bereiningsferbod

maintext:
Fan 22.00 oere ôf bereine is net goed foar it sosjale libben en it bioritme fan de boeren. Wetterskip Fryslân is dêrom fan doel om dêr 20.00 oere jûns fan te meitsjen.
It ferskil liket net sa grut, mar mei in bereiningssyklus fan fjouwer oeren, kin de boer om 00.00 oere noch in kear de hispel ferpleatse en dêrnei op bêd gean. As de bereiningsapparaten midden yn de nacht ferpleatst wurde moatte, komt fan sliepen net folle mear, sa hat it wetterskip fan de boeren te hearren krigen.


description: Stewards drigen de thúswedstriid tsjin de Rotterdammers te boycotten, om't se lilk wienen oer in ynsidint mei in spandoek.

title: SC Hearrenfean en stewards sitte wer op ien line, duel tsjin Feyenoord kin trochgean

maintext:
Spandoek
By de earste thúswedstriid fan it seizoen stie de fuotbalklup stil by alle minsken dy't it lêste jier ferstoarn wienen. Der wie in spandoek ophongen om in ferstoarne supporter te betinken. Dat waard lykwols fuorthelle troch stewards.
SC Hearrenfean brocht yn earste ynstânsje in ferklearring nei bûten dêr't yn stie dat de minsken dy't de oarder yn it stadion hâlde "net neffens belied" hannele hienen. Dêr makken de stewards harren lilk oer, om't se neffens harren just opdracht fan de klup krigen hienen om dat spandoek fuort te heljen.


description: It boerd wie nei in eardere fernieling fêstlaske, mar dat koe net foarkomme dat it opnij fernield waard.

title: Otterboerd It Fryske Gea út de Jan Durkspolder stellen

maintext:
In spesjaal foar It Fryske Gea makke boerd, dat warskôget foar oerstekkende otters, is stellen.
It boerd, dat by de Jan Durkspolder by De Feanhoop stie, waard de natuerorganisaasje skonken troch in sponsor. It waard earder ek al ris fernield en is doe fêstlaske. Dat hat net holpen, it boerd is fuort en boppedat is de peal dêr't it op stie krom lutsen.


description: It skûtsje fan It Hearrenfean behearske de ynhelwedstriid by Wâldsein. Skipper Sytze Brouwer fear ûnbedrige nei it earse plak.

title: Dominant Hearrenfean docht goeie saken foar klassemint mei twadde deiwinst by Wâldsein

maintext:
It skûtsje fan Ljouwert sylde hast de hiele wedstriid achteroan. De Ljouwerters hiene in hiele minne start, se waarden oan de ferkearde kant fan it startskip lâns twongen. Se kamen as lêste oer de finish. Ljouwert hat dit jier al trije kear de deipriis pakt, mar falt no werom nei it sechsde plak yn it klassemint.
Klassemint
Yn de top fan it klassemint is it no razend spannend. Earnewâld is noch earste, mei 26,9 punten. Hearrenfean is twadde, en Grou tredde. Dy beide skûtsjes ha 28,8 punten. Hearenfean stiet twadde, as je it gemiddelde op twa sifers achter de komma útrekkenje. Dan ha se in foarsprong fan 0.03 punten. Mei in likense stân telt de útslach fan de lêste wedstriid. Dy wûn Hearrenfean. De Lemmer en Akkrum steane op it fjirde en fyfde plak. Dy beide skûtsjes ha 36 punten.


description: Noch mar ien dei en dan is yn Winsum wer it Frysk kampioenskip fierljeppen. We sette de belangrykste kandidaten op in rychje.

title: FIDEO: Wa binne de kânshawwers op it FK Fierljeppen?

maintext:
By de manlju is Nard Brandsma de grutte favoryt. Hy is titelhâlder. Foarich jier wûn er mei 20.72 meter syn earste Sulveren Pols. Dit seizoen skerpe er syn persoanlik rekôr oan mei 21.54. Hy fiert ek it klassemint oan en dus is hy de te kloppen man.
In belangrike útdager is Thewis Hobma. Hy pakte yn 2011 mei 20.83 meter syn earste en oant no ta iennige titel. Dat jier wûn er ek it Keningsljeppen. Dat die er dit jier ek...
En wat kin Oane Galama? Hy skreaun yn 2016 histoarje mei in reuzesprong: 21.08 meter. Dêrnei emigrearre er nei Nij-Seelân, mar no is er even werom. Kin hy miskien ferrasse?
In oare dielnimmer dy't alris it fierst ljepte op it FK is Hannes Scherjon. As junior ljepte er yn 2006 nei 19.69 en doe wûn er dus de Sulveren Pols.
Ien fan de kandidaten foar de Sulveren Pols fan dit jier is ek Freark Kramer. De junior ljepte dit ier al ferskate kearen fierder as de senioaren.


description: De sylried fan de SKS hat yn heger berop it protest fan Hearrenfean tsjin Ljouwert takend. Earder hie de sjuery it protest ôfwiisd.

title: Heger berop oer oanfarring bringt Hearrenfean werom yn top trije

maintext:
Omdat de sylried Hearrenfean yn it gelyk steld hat, meie de Feansters foar de wedstriid fan Starum no it gemiddelde oantal punten opskriuwe dat se yn alle oare wedstriden helje. Dêrmei dogge se wer mei foar it kampioenskip. Hearrenfean giet dêrmei fan it sechsde nei it tredde plak yn it klassemint. Grou bliuwt koprinner, en Earnewâld twadde. It ferskil tusken de nûmers ien en trije is minder as fiif punten.
By de oanfarring op de Iselmar by Starum rekke it skûtsje fan Hearrenfean sneon it helmhout kwyt. Dêrtroch rekke it skip stjoerleas. Ljouwert hie skea oan de wetterstaach. De sylried hat bylden fan de oanfarring brûkt om út te finen wat der krekt barde.


description: Rinus Beintema fan de stichting Suver Nuver is wiis dat wytkweker Doede de Jong gjin heal miljoen werom hoecht te beteljen oan de Steat.

title: Suver Nuver striidber nei útspraak yn saak De Jong

maintext:
De Fryske stichting Suver Nuver stribbet dernei it gebrûk fan kannabis foar medisinaal gebrûk te legalisearjen yn Fryslân. De stichting hat mei lokaasjes yn ûnder oare Ljouwert, Zwolle en Grins meardere fêstigings. De útspraak yn de saak De Jong wurdt by de stichting mei bliidskip ûntfongen. "Dit is prachtig nieuws voor de familie De Jong, ik denk dat ze blij mogen zijn dat er na een lange strijd dit als uitkomst is gekomen", sa fertelt foarsitter Beintema.
Ferskillen
Beintema tinkt lykwols net dat de útspraak yn de saak De Jong him helpe sil yn syn saak. "De zaak waar ik voor kom, en de zaak De Jong zijn echt totaal verschillende dingen die niet met elkaar te vergelijken zijn. Maar ik heb er vertrouwen in dat er ook in ons geval een positieve uitspraak zal gaan komen."
Neffens it hôf wie der by de saak De Jong net foldwaande rekken hâlden mei de spesifike wize fan kweken, benammen dat De Jong gjin fertsjustering of keunstljocht brûkt hat. Der is gjin ûndersyk dien nei de finansjele posysje fan De Jong. Dêrom koe net fêststeld wurde kin oft hy in finansjeel foardiel fan it kweken hân hat.
Gjin ferrassing
Yn ús lân is medisinale kannabis om te smoken allinnich op resept te ferkrijen, der binne strange regels en faak wurdt it net fergoede troch de soarchfersekerder. Dat Beintema him no melde moat, komt net as in ferrassing foar him. "Ik zit hier al drie jaar op te wachten. Ik vind het prima, maar op dit moment is het zo groot geworden dat wij zo snel mogelijk een uitspraak willen hebben."
Nei in útspraak wol Beintema it leafst mei in fergunning fierder mei de stichting, om der dan in serieus bedriuw fan te meitsjen.


description: It skip stie fan 14.00 oere ôf yn de brân en it bestriden gie dreech, om't de brân op in lestich berikber plak op de boat siet.

title: Sein 'bran mâster' jûn by skip Harns

maintext:
De brân wie yn it rom fan it skip. Dêr stie in kuolynstallaasje mei isolaasjemateriaal. Dat isolaasjemateriaal stie yn de brân. It wie foar de brânwacht lange tiid dreech om by de brânkearn te kommen. "Met een warmtebeeldcamera hebben we toch de brand goed kunnen lokaliseren", sei wurdfierder Ingrid Weert fan de brânwacht. "Maar het is heel moeilijk te bestrijden, omdat de brand in het isolatiemateriaal zit. Daardoor kan het zich door het hele schip verplaatsen."
Dwêste yn lytse groepkes
Doe't brânwachtminsken it skip yn koenen om te dwêsten, dienen se dat yn groepkes fan seis oant acht minsken. "We zijn steeds korte tijd in het ruim om te blussen. Het is vreselijk warm, dus iedere twintig minuten worden de manschappen afgelost door een volgend groepje." Mei dêrom wienen der in soad brânwachtkorpsen oanwêzich yn Harns.
Om 16.00 oere like de brân even ûnder kontrôle, mar doe lôge it wer op, mei hege flammen en in soad reek. Al mei al hat it goed acht oeren duorre foardat de brân hielendal ûnder kontrôle wie.


description: De tocht is dien, de Reuzen hawwe de boat werom pakt nei hûs. Wy sjogge noch ien kear werom op harren reis.

title: FIDEO: Weromsjen op de tocht fan de Reuzen

maintext: It wie in hiel barren, yn dy trije dagen, mar de Reuzetocht fan teäterselskip Royal de Luxe út Nantes yn Frankryk is no ferline tiid. Sa'n goed 400.000 minsken hawwe de reuzen foarby kommen sjoen,. Ast it dochs mist hast of ast weromsjen wolst, dat kin hjir.


title: Kafee Shooters ticht fanwegen hannel yn harddrugs

maintext: Kafee Shooters yn Drachten moat fan freed ôf ticht. Ut ûndersyk fan de plysje hat bliken dien dat it personiel yn harddrugs hannele. Ek is der in foarried harddrugs foar de ferkeap yn it kafee oan de Súdkade fûn. Boargemaster Van Mourik fan de gemeente Smellingerlân hat it kafee no foar in perioade fan 6 moanne sletten. De gemeente hat ein foarich jier it belied oanpast. De gemeente kin no flotter ta sluting fan drugspannen oergean.


description: Op guon plakken yn de Iselmar kin wer feilich swom wurde.

title: Negatyf swimadvys foar swimplakken Iselmar opheven

maintext: Minsken kinne wer feilich swimme by de swimplakken by it Mirnzer Klif en de Hege Gerzen oan de Iselmar. It negative swimadvys fan de provinsje is opheven. Dat wie ynsteld om't de kâns op sûnensklachten troch baktearjes te grut wie. De provinsje kontrolearret de kwaliteit fan it swimwetter oant ein septimber. Foar mear ynformaasje kinne je telâne op www.zwemwater.nl


description: Net inkeld de ekonomy lûkt oan, mar de gemeente helpt wurkleazen ek by skulden.

title: Minder minsken mei útkearing yn gemeente De Fryske Marren

maintext: Yn oktober 2017 is De Fryske Marren úteinset mei de wurkwize 'Scherp aan de Poort'. Dêrmei wol de gemeente berikke dat minsken allinnich in útkearing krije as sy dêr echt rjocht op hawwe. Fierder krije wurkleazen help by it oplossen fan skulden en sosjale problemen. As der net gau in baan te finen is, wurdt der frijwilligerswurk socht, sadat minsken net hieltyd thús sitte.


description: De wetterkrassula is sinjalearre yn Feanwâlden. Wetterskip Fryslân pakt de bestriding fan de skealike eksoatyske wetterplant fuortendaliks op.

title: Wetterskip pakt eksoatyske woekerwetterplant yn Feanwâlden oan

maintext:
In spesjalisearre bedriuw docht de bestriding. De plant wurdt oanpakt mei hjitwettertechnyk.
Wetterkrassûla heart eins net thús yn Nederlân. It plantsje is ynfierd as akwarium- en fiverplant. De plant fermearderet him hiel hurd. Hy leit dan as in tichte deklaach oer it wetter hinne. Oare planten en bisten wurde ferkringe.
Wetterskip Fryslân ropt mei in kampanje ynwenners op om gjin eksoatyske planten en bisten yn de natuer wei te smiten of los te litten. De wetterkrassûla kin it bêste yn de griene kontener.


description: Elkenien wit wa't de skipper is, mar wa binne al dy oare minsken op de skûtsjes. Omrop Fryslân en Omroep MAX stelle se oan jo foar.

title: Yn funksje op it skûtsje: de roefmaster

maintext: Stadichoan nimt de skûtsjekoarts ta. Op sneon 4 augustus steane de fjirtjin skûtsjes oan de start fan in nij SKS-kampioenskip, klear om mei-inoar de striid oan te gean. Mar nei de titel farre docht in skûtsje net samar, der sit in hiele ploech minsken op mei elk harren eigen taak. De dagen foar de start fan it kampioenskip sjogge wy, yn gearwurking mei Omroep MAX, nei dy ferskate funksjes. Freed roefmaster Sifra Dijkstra fan it skûtsje De Heale Moanne.


description: Folgje hjir de livestream fan it FK Fierljeppen yn Winsum.

title: LIVE: FK Fierljeppen yn Winsum

maintext: In dei foar it Frysk kampioenskip fierljeppen waard foarútsjoen op de ljepwedstriid fan it jier yn it Fierljep Kafee. Dy útstjoering is as podcast werom te harkjen.


description: De Frjentsjerter wûn mei Peter en Thomas van Zuiden de PC en krige út hannen fan de foarsitter fan de Permanente Kommisje de keningsbal om de nekke.

title: Allard Hoekstra útroppen ta kening fan 165ste PC


description: Sa koe der net ûndersocht wurde oft it wrak ien fan de fermiste fiskersskippen fan Peazens Moddergat út 1883 is. It skip wie net mear te sjen.

title: Sân jaget boel yn bulten by ûndersyk nei âld skipswrak

maintext:
Antyklimaks
De wrakstikken lizze op dit stuit bedobbe ûnder in meter sân. Dêrtroch is it ûndersyk no net mooglik. Neffens direkteur Ihno Dragt fan museum 't Fiskershúske is it wol in bytsje in antyklimaks, mar hy hâldt hoop dat it skip yn de takomst wol ûndersocht wurde kin.
Mocht der wer ris in wrak fûn wurde, dan moat der direkt grut ûndersyk dien wurde, seit Dragt. "Want zo'n wrak kan binnen de kortste keren weer onder het zand verdwenen zijn."


description: It is de twadde dei fan de Reuzen yn Ljouwert. Der wurde wer in soad minsken ferwachte yn de haadstêd. Yn ús liveblog lêst alle ûntwikkelings en sjochst fo

title: LIVEBLOG: Reuzen fiere wykein yn Ljouwert

maintext: De Dûker, it Famke en de hûn Xolo kuierje sneon 18 augustus wer troch de Fryske haadstêd. Wolst alles witte en sjen oer De Reuzen, folgje it hjir yn ús liveblog. We krije ek in soad fragen oer de útstjoerings op telefyzje. Dy is der hjoed net, en moarn ek net. Dat hat te krije mei regels fan de organisaasje. Wol kinst hjir in lange kompilaasje sjen fan de útstjoering fan juster.


description: It is foar de tredde kear op rige dat der in grutte priis yn Fryslân falt.

title: Haadpriis Staatsloterij falt yn Achtkarspelen

maintext: It giet om in persoan dy't abonnee is fan de lotterij. Yn july wûn ien út de gemeente Kollumerlân de haadpriis fan tritich jier lang tsientûzen euro yn de moanne. En in lokkige út Tytsjerksteradiel wûn foarige moanne ek ien miljoen euro. De jackpot fan 7,9 miljoen euro is freed net fallen.


description: Mei it byld wol it doarp Van der Weijden eare nei syn alvestêdeswimtocht. It moat in bliuwend oantinken wurde oan de striid tsjin kanker.

title: Burdaard wol stânbyld alvestêdeswimmer Van der Weijden

maintext:
Mei it byld wol it doarp Van der Weijden eare en it moat ek in bliuwend oantinken wurde oan de striid tsjin kanker. Neffens ien fan de inisjatyfnimmers, Jenno Terpstra, hat Van der Weijden in soad minsken rekke mei syn inisjatyf.
Om genôch jild foar it byld byinoar te krijen is in lanlike ynsammelingsaksje begûn. Binnen tritich dagen wolle de inisjatyfnimmers 50.000 euro ynsammelje. It projekt wurdt stipe troch doarpsbelang Burdaard-Jislum.


description: Wybenga wie gernier yn de omkriten fan Wetsens. Njonken it wurk op syn bedriuwke hat er in soad foar de Fryske saak út de wei set.

title: Biografy oer Fryske skriuwer A.M. Wybenga

maintext:
A.M. Wybenga (1881-1948) wie gernier yn de omkriten fan Wetsens. Njonken it wurk op syn bedriuwke hat er in soad foar de Fryske saak út de wei set. Hy wie de earste Fryske dichter dy't it oandoarst en om alle 150 psalmen yn it Frysk oer te setten (útjefte yn 1923). Dêrnjonken binne in roman, in tal dichtbondels, ferhalebondels en toanielstikken fan him útjûn. Hy wie mei-oprjochter fan it Kristlik Frysk Selskip en de Kristlik Fryske Folks Bibleteek.
Wybenga wie net altyd like noflik. De wrede kluten fan de klaai foarmen him ta in steech en rjochtsinnich man, dy't syn eigen wegen gie. Dat botste gauris, bygelyks mei mannen as E.B. Folkertsma, Douwe Kalma, Jan Piebenga en Fedde Schurer, en kin mei de reden west hawwe dat Wybenga der yn guon oersjoggen fan dy tiid bekaaid ôfkomt.
De KFFB joech opdracht ta dit wurk yn it ramt fan LF2018 én om't it santich jier lyn is dat Wybenga ferstoar.


description: Oft it in earste plak stân hâldt, is noch mar de fraach. In oanfarring by de boppeste tonne kin foar strafpunten soargje.

title: Ljouwert revansearret him mei earste finishplak by Wâldsein

maintext:
As de sjuery Ljouwert gjin gelyk jout yn de protestkeamer, soe dat de twadde dreun wêze foar skipper Willem Zwaga fan Ljouwert. In útspraak fan de sylried hat Ljouwert 14 punten opsmiten nei in oanfarring by Starum. Ljouwert wie yn heger berop gien, mar dat hat neat opsmiten. By it rûtebesprek wie Zwaga dêr moandeitemoarn emosjoneel oer.
Gribus by de earste tonne
Ljouwert wie op it wetter by Wâldsein as earste by de boppeste tonne. It skûtsje fan Grou kaam dêr as twadde oan. Ljouwert sylde oer stjoerboard, Grou makke in opsjitter om de tonne te heljen. Wâldsein siet dêr deun achter, oer bakboard. It waard in gribus. De skûtsjes rekken mekoar. Grou en Wâldsein knoopten de reade protestflagge yn it want. Skipper Douwe Visser fan Grou soe by de oanfarring in blessuere oprûn ha, hy koe net mear stjoere. In oar bemanningslid naam it helmhout fan him oer.


description: It spandoek yn it Abe Lenstrastadion wie bedoeld as earbetoan oan in ferstoarne supporter fan SC Hearrenfean, mar stewards hellen it oant twa kear fuort. N

title: SC Hearrenfean seit 'sorry' foar fuortheljen spandoek

maintext:
It bestjoer fan fuotbalklup SC Hearrenfean hat syn ekskús oanbean foar it fuortheljen fan in spandoek yn it Abe Lenstrastadion. Dat barde snein.
Op it spandoek dat neibesteanden ûnder de wedstriid tsjin Vitesse ophong hiene, stie "rust zacht pake, vak 27 paal 8." It wie in earbetoan oan in ferstoarne man, dy't 50 jier lang supporter fan de fuotbalklup wie. Stewards hellen it spandoek oant twa kear ta fuort om't de regels it net tastean soene.


description: De monumintale Hemdyk wie der earder hiel min oan ta, mar it betonpaad en it dek fan de spoartunnel binne hielendal fernijd.

title: Rûte fan Hemdykrintocht by Blauhús folslein opknapt

maintext: Dielnimmers oan de Hemdykrintocht, mei start en finish yn Blauhús, kinne by de earstfolgjende edysje op folslein fernijde paden rinne. Sawol op it trajekt Blauhûs, Dedzjum, Parregea as it parkoers Nijesyl, Pikesyl en Westhim, Blauhús is de dyk opknapt. Dêrneist is ek by Syp-Set oan it Brekkenpaad it betonpaad en it dek fan de spoartunnel fernijd.


description: By de weryndieling yn 2011 wiene in soad lytse doarpen bang, dat de ôfstân mei de grutte gemeente te grut wurde soe. Dit blykt net it gefal te wêzen.

title: Kearnefûns Súdwest-Fryslân populêr yn lytse doarpen

maintext:
It Kearnefûns fan de gemeente Súdwest-Fryslân is goed brûkt. De pot fan 380.000 euro is ferline jier hast hielendal opgien oan tsientallen lokale projekten. It giet dan ûnder oare om spesjaal glês foar de Broeretsjerke yn Boalsert, in fuotbalfjildsje yn Skraard of in toiletgeboutsje foar Twellingea. Oare populêre bestimmingen wiene doarpstunen, blombakken en kuierpaden.
Wethâlder Maarten Offinga is bliid mei it fûns. By de gemeentlike weryndieling yn 2011 wiene in soad lytse doarpen bang dat de ôfstân mei de grutte gemeente te grut wurde soe. It fûns lit neffens Offinga sjen dat dat net sa is. Foar dit jier sit der 420.000 euro yn de pot en hast de helte fan dat bedrach is al tasein oan projekten.


description: Gemeente en omwenners binne it net iens oer it eigendom fan de grûn. Dêrom drige fertraging.

title: De Knipe kin los mei ynrjochting shared-spacegebiet

maintext: Bewenners fan de Meyerwei yn De Knipe binne der mei de gemeente Hearrenfean út kaam wat de nije ynrjochting fan in diel fan de dyk oanbelanget. Der drige opûnthâld te ûntstean by it ynrjochtsjen fan in shared-spacegebiet by Nij Brongergea omdat it net dúdlik is fan wa't de grûn is.


description: It measte fynt plak yn de Ljouwerter binnenstêd, mar se meitsje ek in útstapke rjochting it Cambuurstadion.

title: De Reuzen rinne njoggen rûtes troch Ljouwert hinne

maintext: De dûker komt tefoarskyn út it wetter by de Willemskade en it famke wurdt wekker foar it stasjon. Sa sette de Reuzen op freed 17 augustus harren tocht troch Ljouwert útein. De hûn Xolo is hast de hiele tiid by it famke. De Reuzen rinne tagelyk in aparte rûte, want se binne op syk nei elkoar.


description: "We ûndersykje krekt in wike foardat Maarten van der Weijden oan syn ymposante tocht begjinne sil, oft it wetter dêr wol goed foar is. Wa hat soks yn frede

title: Kollum: "Ssst"

maintext:
Mar tongersdei waard ik dochs in bytsje sa. Net dat ik ek in pak oandie of sa, mar ik lies dat der in wetterskipsman sein hie dat it wetter yn Fryslân net skjin genôch wie om mei Maarten van der Weijden mei te swimmen. As dy sels mislik wurde soe fan dat wetter dan moast hy dat sels witte, mar Fryslân mocht net meiswimme. Maarten skreide hite triennen.
Fryslân ek. Fryslân skrok. Der wiene wol in pear blauwe alchjes, mar Fryslân smoarch wetter? We ha hjir yndertiid dochs 32 suveringsynstalaasjes krigen om it Fryske wetter skjin en suver te krijen.
Nee, der sit poep yn it wetter sei dy man. Man, der hat altiten stront yn it wetter sitten. Ik bin yn myn libben och sa faak tsjin in keutel oanswommen. Ek doe't de suveringen der al wienen. Wy ha ommers noait oars dien hjirre. Efkes op de puts en dan hup. Oer board. En as je swommen dan pissen je noch efkes ûnder wetter foar dat je wer oan board klommen. Of je dienen it efter it swurd. In bananeskyl en in klokhûs, hapstee. Plestik bôlepûdsjes en suertsjepapierkes netsjes yn it bakje efterop. Toch hiel gewoan?
Ik wit wol. Boeren struie stront oer it lân. Mar dêr komme nije gerskes fan, dy wurde opfretten troch de ko en wy frette de ko op. En ja, it is wat in te lange waarme simmer, dus it wetter hat wat mear tiid nedich foar it natuerlik herstel, mar dat jout dochs neat. Yn 1976 wie it ek in lange waarme simmer, ha we ek swommen en der is net ien deagien.
As sa'n Maarten van der Weijden no lâns de ferneamde alve Fryske stêden swimme wol, dan moat Fryslân dêr dochs op public relationwize swee út slaan. Dan moat elk dochs tinke en fiele dat it o sa moai is dat dy jonge yn dat moaie, skjinne, frisse, Fryske wetter in alvestêdetocht swimt, om't dat wetter nea wer tichtfrieze sil. Wat in promoasje hie dat wêze kinnen foar Fryslân as provinsje.
Mar wat dogge wy? We ûndersykje krekt in wike foardat Maarten van der Weijden oan syn ymposante tocht begjinne sil, oft it wetter dêr wol goed foar is. Wa hat soks yn fredesnamme betocht?
Dus as ik no public relations officer fan Merk Fryslân west hie; of foarljochter fan de provinsje Fryslân; of kommunikaasjemeiwurker fan it wetterskip; of reklameman fan Kulturele Haadstêd; of kommissaris fan de Kening; of wat foar figueren as je dêr noch mear by betinke kinne: dan hie 'k dy wetterskipsman dy't soks ûndersykje woe, opsletten yn de Blokhúspoarte, of yn de hoeke traapje litten troch de reuzen yn Ljouwert. No ja, da's wat wreed, mar yn elk gefal net mei lytse buiskes mei wat hjir en dêr opheind wetter boartsje litten. Hy hat ek nea de hiele rûte dwaan kinnen, dus syn geâldehoer wie dochs altyd mar in skyntsje fan de wurklikheid. Dy man hie dan dizze wike de buiskes wer yn it wetter stekke mochten en syn sucht nei poepdieltsjes yn dat wetter befredigje kinnen.
Mar net fantefoaren. Ja ik wit wol, der sit stront yn it wetter. Der hat altiten stront yn it wetter sitten want wy, de kij en de wolven skite sa no en dan yn de natuer. It kin bêst slim wêze, mar dat woenen we no krekt net it ôfûne wykein witte.
Dus as ik pr-officer of foarljochter west hie, hie 'k neat dien en sein. Dan hie Maarten de nachten ek wat beter trochkomme kinnen as se mei him meiswommen. Boppedat, it hie ek net hoecht. Want der wurdt safolle ûndersocht yn dit fundamintalistyske regelemintelân , dêr't we nea wat fan hearre, om't de politisy der dan lêst fan ha. Dêr hie dit ek noch wol by kinnen."


description: Der is sa'n 150 milimeter rein fallen yn de Ardèche. De kanoslûs wie dêrtroch net iens mear te sjen.

title: Ljouwerter oer needwaar Ardèche: "De zwembaden zijn overstroomd"

maintext:
Nout hie it ek even dreech doe't it needwaar los gie. It begûn tongersdei al yn de nacht mei ûnwaar. Nout gie fan bêd ôf om de WiFi-kastjes derút te heljen, want hy woe net dat de minsken op it fillapark dêr problemen mei krije soene. "Anders klappen ze kapot."
150 milimeter rein
Yn in pear oeren tiid is der neffens Nout wol 150 milimeter rein fallen. "In Nederland valt er achthonderd per jaar. Het is heel snel gegaan." It gie by it fillapark sa mâl dat guon swimbaden oerstreamden. Foar in tal minsken wie dat it sein om nei hûs te gean. Mar dat wie net sa'n drama, fynt Nout. "De mensen die weggingen, zouden toch morgen al naar huis gaan en het is dan Zwarte Zaterdag in Frankrijk. Dus dat begrijp ik wel."


description: Yn in spannende finale waard mei 5-5 en 6-0 ôfrekkene mei it partuer fan Warkum.

title: Keatssters Makkum winne Ald-Meiers Partij yn Hitsum

maintext: De Ald-Meiers Partij is in wedstriid foar famkes fan 14 oant en mei 16 jier. Dizze wedstriid is ien fan de wedstriden dy't jildt foar de bysûndere priis 'De 4 Wimpels'. Dy priis kin wûn wurde as in keatster fjouwer belangrike wedstriden wint. Dat binne de Ald-Meiers Partij, de Jong Famme Partij, it NK foar froulju en de frouljus-PC.


description: Maarten van der Weijden hat Ljouwert net helle, mar it feest by it Aldehoustertsjerkhôf wurdt der moandeitejûn net minder om.

title: Maarten van der Weijden hâldt op, mar it feest giet wol troch

maintext:
Op it Aldehoustertsjerkhôf is fan seis oere ôf muzyk, fan Frans Bauer, Ilse de Lange en Vangrail.
Maarten van der Weijden soe der sels ek komme, sa wie de bedoeling. Mar dat hinget no ôf fan hoe't er him fielt. Hy hat earder op moandei sein dat er graach by it feestprogamma wêze wol, om alle minsken dy't him stipe en holpen ha betankje te kinnen.


description: Mei noch mar ien nacht oant de 116de Freule sjocht Omrop Fryslân foarút.

title: FIDEO: Wa binne de kânshawwers op de Freule?

maintext: Mei noch mar ien nacht oant de 116de Freule sjocht Omrop Fryslân mei keatser Sjoerd de Jong foarút op it evenemint. We rinne de kânshawwers fan 2018 nei. Alles watst witte moatst oer de patoeren fan dit keatseizoen is hjir te sjen.


description: It partoer fan Enno Kingma komt Gert-Anne van der Bos-en-dy tsjin en letter nimt it partoer fan Bauke Triemstra it op tsjin Peter van Zuiden-en-dy.

title: Heale finalisten PC bekend; partoer Bergsma nei hûs

maintext:
Ofskied
Mei it ferlies fan it partoer fan Van Zwieten kaam der ek in ein oan de keatskarriêre fan Bruinsma op it heechste nivo fanwege problemen mei de knibbel. Hy krige op it Sjûkelân in steande ovaasje.
Bruinsma wie woansdei net de iennige keatser dy't ôfskied naam. Nei de earste omloop siet it der al op foar Aloys Freitag. Krekt as by Bruinsma twinge ek fysike ûngemakken him dizze kar te meitsjen.


description: Neffens omstanners wie de man op it dak oan it wurk. Hy foel in flink ein nei ûnderen.

title: Man rekket ferwûne by fal fan dak op De Gordyk

maintext: Op De Gordyk is in man ferwûne rekke by in fan fan in dak. Neffens omstanners wie de man op it dak oan it wurk doe't it misgong. It slachtoffer foel in flink ein nei ûnderen. Hy kaam op in oar dak telâne.


description: In 40-jierrige Drachtster moast noch jild ha fan syn eardere wurkjouwer, sa sei er.

title: Wurkstraf foar oplichter fan Drachtster kompjûterwinkel

maintext:
It keukenbedriuw hie yn de tuskentiid de rekken krigen fan de earste bestelling en kontakt opnommen mei de kompjûterwinkel. Doe't de Drachtster de twa bestelde telefoans ophelje woe, wachte in plysjeman yn boarger him op. De Drachtster bekende fuortendaliks. Hy hie wurke by it keukenbedriuw en dat wie him neffens de man noch jild skuldich.
Ferkocht
De Drachtster hie it guod ferkocht yn de tippelsône fan Grins en mei it jild in skuld ôflost, boadskippen dien en drugs kocht. Neffens de man is hy al wol fan de drugs ôf, mar om der wis fan te wêzen pleatste de rjochter him ûnder tafersjoch fan de reklassearring.


description: It tekoart oan wetter nimt serieuzere foarmen oan. Lanlik is Koade Oranje ôfjûn, mar it drinkwetter stiet noch net op it spul. Boeren mei langer dong útrid

title: Koade Oranje yn hiele lân; boeren meie langer dong útride

maintext:
Managementteam Watertekorten nimt regionale en sels lokale maatregels
Natoer en wetterkwaliteit stean troch de drûchte op it spul, skriuwt it ministearje fan Ynfrastruktuer en Miljeu. "Botulisme, vissterfte en blauwalg steken de kop op. Schepen kunnen kunnen door de lage waterstand niet meer optimaal worden beladen en de industrie kan het koelwater in sommige gevallen niet meer kwijt."
De lêste wiken namen Wetterskippen lokaal besluten oer de maatregels. No't it wettertekoart lanlik jildt, is it Landelijk Managementteam Watertekorten ferantwurdlik foar aksjes. It is de fjirde kear dizze iuw dat dat it gefal is. EK yn 2003, 2006 en 2011 waard opskaald nei faze 2.
De Landelijke Coördinatiecommissie Waterverdeling hat dêrom opskaald nei faze 2. Dat is ien faze foar't der lanlik in krisissituaasje oanbrekt. Hokker maatregels dat binne wurdt per gebiet bepaald. Dêrby wurdt der foarrang jûn oan wetterkearingen, drinkwetter, kwetsbere natuer en enerzjyfoarsjenningen. Om wat foar maatregels it yn Fryslân giet is noch net dúdlik. It tekoart oan wetter troch drûchte yn Nederlân nimt serieuzere foarmen oan. Nei wiken fan perioaden mei in soad waarmte en hast gjin wetterfal, hat hiel Nederlân fan no ôf te krijen mei in feitlik wettertekoart.


description: De wedstriid wurdt woansdei ynhelle yn Ychtenbrêge.

title: IFKS-silerij yn A-klasse by Starum giet oer fanwege hurde wyn

maintext:
Primeur
It wie foar it earst yn de skiednis fan de IFKS dat op snein syld is. De skippers ha besletten om fan de eardere rêstdei in wedstriiddei te meitsjen om't der dan mear mooglikheden binne om ôfseine wedstriden om yn te heljen. Oars hienen de skippers al nei ien wedstriiddei in rêstdei. Woansdei is no de rêstdei en dus de ynheldei.


description: Hy hat de swimalvestêdetocht dan wol net folbrocht, syn prestaasje is der net minder om. Omrop Fryslân is jûn by de hudiging yn Ljouwert. Hy is der sels ek

title: Maarten van der Weijden-feest jûn live by Omrop

maintext: Yn it programma wurdt ek bekend makke hoefolle jild oft Maarten mei syn meunstertocht ophelle hat foar kankerûndersyk. Maarten sil sels by de huldiging oanwêzich wêze. Dat wie earst ûnwis om't er, nei't er opjûn hie, nei it sikehûs brocht wie foar ûndersyk. Mar no is der dochs grien ljocht jûn.


description: "Is eskapisme in flecht út de werklikheid? It antwurd dêrop is 'ja'."

title: Kollum: "Jim binne myn ierappels"

maintext:
"Reuzen yn Ljouwert. Magiërs, elven, anime-karakters en ridders yn 't park Vijversburg. Hippy's, sjamanen en space-travellers yn de Groene Ster. Der wiene minsken dy't alle trije eveneminten besochten. Der wiene ek genôch dy't just neat fan al dy barrens ha moasten. Ien fan dy lêste groep spruts dêr sels mei ûnferhoalen minachting oer. Hy hie it oer 'escapisme' en liet it klinke as wat dêr't je by ûngelok yn stean gean en oan de stoeprâne ôffeie moatte.
Eskapisme is de psychologyske oanstriid om de soargen fan it deistich bestean en de ferantwurdlikheden dy't dêrby hearre te ferjitten. De útdrukking 'eskapist' suggerearret dat sokke minsken ûngelokkich binne en gjin ûnderdiel fan de maatskippij wêze wolle of kinne. Tolkien, jimme wit wol, hat him ek mei dizze kwestje dwaande hâlden. Yn in essay út 1939 skreau er dat eskapisme in befrijende rol spylje kin en in oare, revolúsjonêre werklikheid kreëarje. Hy sei it sa: 'Wêrom soene wy in finzene minachtsje, om't er besiket út te brekken en nei hûs ta wol? Of, as dat ûnmooglik is, om't er oer oare ûnderwerpen tinkt en praat as sipiers en muorren?' Tolkien syn freon C.S. Lewis, jimme wit wol, sei letter faak dat fijannen fan it eskapisme sipiers wiene.
Is eskapisme in flecht út de werklikheid? It antwurd dêrop is 'ja'. It saai gewicht fan de deistige rûtine, de oanhâldende stream fan almar nije rampen en de banalens fan alle klettergoud fan de wrâld makket dat guon minsken dêr sa no en dan út fuort wolle. Neam dat in flecht. Mar it doel fan in flecht is it weromkommen. It moaie fan al dy ferskillende wrâlden en realiteiten is it hieljende karakter derfan, it opbetterjen dat je dêr ûndergean. In echte 'flecht' beskermet tsjin in ferkeard 'ûntflechtsjen'. De deugdsume flecht stjoert ús mei nije krêft, moed en fitaliteit werom nei libben en wurk; de minne, falske flecht lokket ús almar fierder fuort. De deugdsume flecht jout ús it perspektyf fan in berchhichte ôf op it paad troch de fallei; de falske flecht liedt ús troch de fallei yn einleaze grotten. De deugdsume flecht blykt ús altyd werom nei de werklikheid te lieden; de falske flecht liedt ús ivich op in dwaalspoar.
Eksperts jouwe oan dat it wichtich is om it brein sa no en dan skoft te jaan. Dat it hiel goed is om jin ûnder te dompeljen yn in boek, in film, in festival of oan cosplay mei te dwaan. Linda Holmes, in Amerikaanske sjoernaliste, sei it in skoft lyn sa: 'Ha jim The Martian mei Matt Damon sjoen? Hy hat in grut ding op te lossen, nammentlik dat er fêst sit op Mars en werom nei de ierde moat. En se besteegje in protte tiid yn de film oan it gegeven hoe't er ierappels op Mars groeie litte kin. Dy ierappels helpe him net werom nei de ierde, dêr lost er it probleem net mei op. Mar as er gjin ierappels hat, libbet er net lang genôch om it probleem wol op te lossen. En dus hoopje ik dat de muzyk dêr't jim fan hâlde, de boeken dêr't jim sljocht op binne en de petearen dy't jim mei en oer minsken ha dy't jim nei stean, jim helpe. Dat binne jim ierappels. En dy ha jim nedich om werom nei de ierde te kommen'.
Ik hie it net better sizze kinnen."


description: De earste wike fan it skûtsjesilen sit der op. It wie skipperjen tusken tropyske temperatueren, swiere buien, wynpûsters en wynstiltes.

title: FOTO'S: Ien wike skûtsjesilen yn tsien bylden

maintext: Nei ien wike skûtsjesilen is titelferdigener Grou foarearst klassemintslieder by de SKS. Tsien fan de fjirtjin skûtsjes ha al in kear de maksimale 14 punten ynkassearre. Yn de top fan it klassemint is it spannend. In oersjoch fan ien sylwike yn tsien foto's.


description: De meast foar de hân lizzende oarsaak is de lange drûge en hite perioade. De stjerte fan kokkels is min nijs foar de fûgels en de fiskers.

title: Grutte stjerte ûnder kokkels yn Waadsee

maintext:
Op in soad plakken leine de sânplaten besiedde mei stjerrende en ek krekt ferstoarne kokkels, soms mei it fleis noch yn de skulpen. De meast foar de hân lizzende oarsaak is de lange drûge en hite perioade. De ekstreme stjerte fan kokkels is min nijs foar de fûgels en de fiskers.
Neffens de ûndersikers binne sokke grutte oantallen deade kokkels net foarkaam sûnt 1990. Yn dat jier is Wageningen Marine Research begûn mei de jierlikse tellingen. De grutte stjerte jildt net allinnich foar de Waadsee, ek yn Seelân is dit it gefal. Dêrom binne de ûndersikers der ek aardich wis fan dat de drûchte de oarsaak is.
Lange hittegolf
"Als een ziekte of milieuvervuiling de boosdoener was geweest, dan zou de sterfte waarschijnlijk meer plaatselijk zijn" neffens WMR-ûndersiker Karin Troost. "Daarnaast heeft de sterfte zich voorgedaan aan het eind van de buitengewoon lange hittegolf. Op 27 juli werd in Vlissingen een maximum temperatuur van 36,8°C gemeten."
Ut in Portugeeske stúdzje út 2015 hat earder bliken dien dat 100 persint fan de kokkels deagong, as sy 6 oeren lang bleatsteld waarden oan in temperatuer fan 35 graden. Mar omdat in sykte as ynfeksje as oarsaak net útsletten wurde kin, binne yn gearwurking mei de Nederlandse Voedsel- en Warenautoriteit, meunsters naam yn de Oosterschelde.
Strânljippen ha skulpdieren nedich om te iten om goed de winter troch te kommen. Kokkels binne dêr in belangryk diel fan. Foar hânkokkelfiskers yn de Waadsee waard de fiskerij dit jier al krapper.


description: Dat wynpark mei 89 wynmûnen komt yn it Fryske part fan de Iselmar.

title: Van Oord en Siemens bouwe wynpark yn de Iselmar

maintext:
It giet om in ynvestearringsbedrach fan goed 500 miljoen euro. Der wurdt ek in natuereilân oanlein neist de Ofslútdyk. Dat wurdt ûnder de wurksumheden earst brûkt as wurkeilân, dêrnei wurdt it in natuergebiet.
Duorsume stroom
It wynpark krijt in totaal fermogen fan rom 380 megawatt. Dêrmei draacht it wynpark fan 2012 ôf goed sechstich persint by oan de Fryske doelstelling foar duorsume stroom. Dat is fergelykber mei it stroomgebrûk fan 400.000 húshâldens. Siemens sil it wynpark yn elts gefal sechstjin jier ûnderhâlde.


description: "En doe op in dei wie se fuort en we wisten net wêr't se wie. Nei in wike kaam se lokkich al werom. Mei de búk fol jonge katten."

title: Kollum: "Natasja"

maintext:
Trettjin jier lyn ha ik har ophelle en se hat earst in moai skoft ûnder de kast sitten. Op in bepaald momint kaam se dêr ûnder wei en kaam se yn 'e kunde mei de hûnen en de bern. Se seach der suterich út en doarde ek net nei bûten. Dochs wie se hiel leaf en krige se hieltyd mear selsfertrouwen.
En doe op in dei wie se fuort en we wisten net wêr't se wie. Nei in wike kaam se lokkich al werom. Mei de búk fol jonge katten en nei har romantyske aventoer doarde se ek nei bûten. Fierder as de tún kaam se net mear en op in dei stie se my moarns op te wachtsjen mei bloed ûnder de sturt.
Se rûn foar my út nei har kuorke ûnder de houtkachel en dêr leine in pear lytse poeskes yn. Trije libben mar der wiene ek twa dea. No hie se earder jonge katten hân, mar doe hie se gjin molke en moasten de poeskes nei in oare mem. It wie krekt as wist se net wat se dwaan moast mei dit lytse guod. Ik ha de deade poeskes derút helle en har yn it kuorke lein. Doe ha 'k de oare poeskes by har oanlein en dy begûnen gelokkich al gau te drinken.
Mar alle kearen as ik der by wei rûn, gong se lûd miaukjend achter my oan. Se wie sa ûnseker en ik ha krekt salang neist har sitten oant se wis fan harsels wie en doe wie se in geweldige mem. Se hat de poeskes grutbrocht en it wie in feest om jonge katten yn 'e hûs te hawwen. Minder leuk foar de fitraazje, mar gniist dy stikken om dy gekke bisten mei har nuvere fratsen.
Natasja is no al 15 jier. Foar in raskat is dat bêst wol âld. Se hat noait in poes west dy't graach by dy op skoat leit, mar aaie fynt se hearlik, as se mar op har eigen plakje bliuwe kin. Wy neame har de keninginne, want se is bêst wol eigenwiis. Sa hawwe wy in kattelûkje, dochs hat se it leafste dat we de doar foar har iepenhâlde. En simmers hie ik noait in kattebak yn 'e hûs mar as it har dan te kâld waard, dan gong se foar myn noas sitten te pisjen. Ik begriep dat ynearsten net, mar doe't it kwartsje foel, wie dat gedrach ek oer.
Hjoeddeis sliept se in protte en ik ha it idee dat se dôf wurdt. En ik fyn wol gauris in keutel op in plak dêr't er net heart. Se wurdt echt âld, mar se kin ek samar ynienen fol faasje yn in beam klimme en foar al ús oare katten is se altyd noch in leave mem. Lêsten hie se in grut abses neist de sturt. Dêr moast se oan holpen wurde en dat is lokkich goed ferrûn.
Trettjin jier lyn wie se opjûn, mar net troch ús. Ik bin benijd hoelang't se it noch folhâldt mar as it har tiid is, dan ha ik dêr frede mei. Fan in suterige boskkat transformearre yn in keninginne is it hoe dan ek in happy end."


description: De 38-jierrige Ljouwert hat ferskate strafbere feiten plege en dat die er boppedat yn syn proeftiid.

title: IM wol residivist twa jier de sel yn ha

maintext:
De man wurdt der fan fertocht klean, in kamera en sportdûkguod út in buske stellen te hawwen. Ek soe hy yn in wenning ynbrutsen hawwe en dêr in pinpas mei pinkoade meinommen en sa ferskate kearen lytse bedragen pind hawwe.
Stellen bedriuwsbuske en boattrailer
Ein april trof de plysje de man oan yn in stellen bedriuwsbuske. Yn de bus leinen in stellen laptop en muzykynstallaasje.
Yn dyselde tiid soe er ek in boattrailer mei boat en in fyts stellen hawwe en fernielings makke ha by in ynbraak.
De Ljouwerter bekent de saken dêr't syn DNA by oantroffen waard, de oare ynbraken ûntkent er.
Yn syn proeftiid
It Iepenbier Ministearje weaget it mei dat de man de ynbraken plege hat yn syn proeftiid. Hy hie noch seis moannen ûnder betingst lizzen. It IM fynt dat de man dy no ek útsitte moat. De rjochter docht oer twa wiken útspraak.


description: Der siet in laptop yn de klûs, in tablet, en 320 euro. De man hat in wurkstraf krigen fan 60 oeren.

title: Man (18) stelt klûs fan wenfoarsjenning, mei help fan bewenners

maintext: Om yn it kantoar te kommen ha se in rút fernield. Dernei brutsen sy de klûs iepen. Dêr sieten in laptop, in tablet en 320 euro yn. In man fan 24 út Ljouwert hat in wurkstraf krigen yn deselde saak. Hy is feroardiele foar heling.


description: De man hie yn loadsen yn Ljouwert en Holwert hûnderten himpplanten stean. De rjochter hat him in wurkstraf jûn.

title: Man (43) mei skulden begjint meardere himpkwekerijen

maintext:
De Aldebiltsylster wie begûn mei it kweken fan himp omdat er yn finansjele swierrichheden siet. Om dy op te lossen woe de man himp kweke yn in loads oan de Einsteinweg yn Ljouwert. Oan de ein fan foarich jier waard er betrape. De plysje die in ynfal. Yn de loads stiene 594 planten. De stroom wie yllegaal ôftape.
Yn febrewaris kaam foar it ljocht dat de man noch in wytplantaazje begûn wie, yn de winkel fan syn frou yn Holwert. Yn romten achter de winkel hie er nochris 225 himpplanten stean.
Skulden
Doe't de 43-jierrige man begûn mei it kweken fan de himp, hie er in skuld fan goed 50.000 euro. Dy is yn de tuskentiid allinne mar grutter wurden. Om't er op de beide lokaasjes yllegaal stroom ôftape hie, moast er netbehearder Liander goed 7.600 euro betelje.
De offisier fan justysje easke in wurkstraf fan 120 oeren en in selstraf fan twa moannen ûnder betingst. De rjochter fermindere de wurkstraf mei 60 oeren. As de man it noch in kear docht, mar er nochris 60 oeren wurkje, en dan moat er ek ien moanne de sel yn.


description: "Ik hie slim ûnwennich wurden as ik eartiids fan Alde Leie nei Chili ferhúzje moast."

title: Kollum: Bern en bining

maintext:
Twa famkes en in jonkje en de âldste like al hast in puber te wêzen, dus sa lyts wiene dy bern net mear. Op it plak dêr't se wennen wie fierder neat en de bern holpen mei om it hûs te bouwen. Ik ha wol bewûndering foar minsken dy't sa'n aventoer oandoarre. It libben wie net ienfâldich want iten siede diene se op in iepen fjoer en mei alles wie it behelpen.
En dochs hie ik, wylst ik it seach, bêst wol begrutsjen mei dy bern. Net omdat se it no sa min hiene, mar omdat se freonen, klassegenoaten en famylje misse moasten. Se spaanden dêr hieltyd wat mei syn trijen om en se sille der beslist in soad fan opstekke, mar ús heit en mem hiene my dat eartiids net oandwaan moatten en ik tink dat myn suske it dêr mei iens is.
No wennen wy fansels ek yn in soarte fan úthoeke yn Alde Leie mei heale wylden en healwizen, mar wat in hearlike jeugd ha wy dêr hân. Yn 'e buert fan famylje, pake en beppe en freonen belibben we ek omraak aventoeren. Der wie gjin fulkaan mar wol in prachtich útsicht op de tsjerketoer fan Stiens.
Woansdei wiene wy op de Feanhoop by it skûtsjesilen. Der wie amper wyn dus der wie net safolle oan. Wylst ik wat om my hinne seach, tocht ik ynienen oan dy trije bern yn Chili. No wie de útstjoering neffens my fan 2015, dus miskien binne se yntusken wol wer in kear ferhuze mar der binne der wol mear âlden dy't de bern mei op sleeptou nimme omdat se har dreamen neijeie wolle.
Op 'e Feanhoop waarden ek in soad bern op sleeptou nommen efter in boat oan op in surfplanke of swimbân en in wille dat se hiene! De jeugd hat mei dit waar in machtich moai libben. Op stap mei elkoar, swimme, farre, by pake en beppe útfanhûs of mei de hiele famylje nei de camping. In protte ferdivedaasje en bining mei de minsken om harren hinne.
Dy bining soarget foar in basis dy't je nea wer ferjitte. Ik bin hiel benijd hoe't soks ferrint mei bern dy't sa bot op harren sels binne en freonen en famylje misse moatte. No binne bern meastal wol fleksibel en meitsje se gau nije kontakten mar in djipwoartele basis is in kwestje fan tiid en fertrouwen.
Ik hie slim ûnwennich wurden as ik eartiids fan Alde Leie nei Chili ferhúzje moast. Sterker noch, ik hie al beroerd west as we nei Hijum gean soene. Ik bin nochal honkfêst. Dat jout my rêst en lêsten hearde ik op in moaie stille jûn in hiel sêft, leaf, ingeleftich stimke by ús foar op it wetter.
Doe seach ik in jonkje dat op 'e búk yn syn rubberboatsje lei en hy roeide mei de hannen. Hy wie allinnich en song in ferske, wylst er rêstich foarút skarrelle, wierskynlik ûnderweis nei in freontsje. It wie sa oandwaanlik en hy seach der lokkich út. Hjir moast ik ek efkes oan tinke ûnder it silen.
Op 'e Feanhoop fan Chili nei Alde Leie nei Warten is de wrâld yn dyn tinzen mar lyts mar de werklike stap liket my o sa grut foar in bern.


description: In automobilist is sneintejûn op in lantearnepeal botst yn Dronryp. De bestjoerder rekke dêrby ferwûne en is nei it sikehûs brocht.

title: Bestjoerder botst mei auto op lantearnepeal yn Dronryp

maintext: In automobilist is sneintejûn op in lantearnepeal en in beam botst yn Dronryp. De bestjoerder rekke troch noch ûnbekende oarsaak de macht oer it stjoer kwyt. De man rekke by it ûngelok ferwûne oan de holle en is nei it sikehûs yn Ljouwert brocht.


description: Om kertier foar trijen fannacht krige de brânwacht de earste melding. By oankomst die bliken dat it al om in útslaande brân gie.

title: Twa deaden by wenningbrân yn Drachten, sân minsken nei sikehûs

maintext:
Doe't de brânwacht oankaam, sloegen de flammen al út it hûs. Twa minsken sieten op it dak. De brânwacht hat se derôf helle. Fiif oaren koene op eigen krêft it hûs ferlitte. Dat wie om trije oere hinne. Alle sân binne se nei it sikehûs brocht. Se soene reek binnenkrigen ha. It is net dúdlik hoe't is mei se is.
Yn omlizzende wenningen binne gjin slachtoffers fallen. Se binne wol ûntrimme. De hûzen ha reek- en wetterskea oprûn. Bewenners ha op oare plakken ûnderdak fûn. Der is net folle mear oer fan it hûs dêr't de brân wie.
Yn pyjama op strjitte
De buert wurdt op in wrede manier wekker, seit ferslachjouwer Onno Falkena. Hy stiet op de Handwerkerszijde yn Drachten. Dat is de strjitte dêr't de brân wie. "Der binne in soad emoasjes. Minsken steane yn pyjama's op strjitte. Se binne der letterelik stil fan. Oaren gûle, of se wurde lilk."
"It wie gau dúdlik dat der minsken fermist wienen" seit Baukje de Wal fan de brânwacht, mar hoefolle minsken der krekt yn it hûs sieten, dat wie net bekend. "Doe't we oankamen, wie de brân al útslaand. We koenen der al hast net mear yn." Der blykten yn totaal om njoggen slachoffers te wêzen. Oft dat allegeare bewenners binne is noch net dúdlik.


description: Foarsitter Jolanda Brouwer seit dat se net op de oanlis fan de sinneparken tsjin binne, mar se wolle der wol wat foar werom krije.

title: Pleatslik Belang Oerterp wol kompensaasje foar sinnepark

maintext:
Oft de oanlis fan de sinneparken troch it beswier fan Pleatslik Belang no langer duorret, wit Brouwer net. "Mar as jo de ôfspraken net swart op wyt sette, dan witte je seker dat sa'n ferhurde kuierpaad der noait komt. Der stiet no 'We gaan onderzoeken of het kan' en 'We gaan dit, we gaan dat'. Mar sa wurket it natuerlik net."
"Dêrom wolle we dat swart op wyt. Dat ha ik ek yn it beswierskrift delset."


description: It like in roemleaze ûndergong te wurden tsjin Feyenoord, mar SC Hearrenfean focht himsels werom.

title: Hearrenfean komt goed werom yn spannende einstriid tsjin Feyenoord

maintext:
Yn it begjin fan de wedstriid kamen de Feansters fuortendaliks al op achterstân troch in doelpunt fan Jens Toornstra. Mei in lob oer Feankeeper Warner Hahn hinne waard it 1-0 foar Feyenoord. Goed tsien minuten letter krige Hearrenfean wer in tsjingoal om de earen. Robin van Persie wurke de bal achter de keeper Warner Hahn: 2-0 foar Feyenoord. Hearrenfean besocht weromte knokken, mar dat slagge net. Flak foar rêst hie Arber Zeneli grutte kâns nei in foarset fan Yuki Kobayashi. De bal kaam yn it sydnet. Efkes letter skoarde Toornstra wer: 3-0 foar Feyenoord.
Ek yn de twadde helte koe Hearrenfean net folle betsjutte. Binnen twa minuten nei de start wie it al wer in Feyenoordspiler dy't in doelpunt makke. Tyrell Malacia stuts it hiele fjild oer en tikke de bal achter Feankeeper Warner Hahn. Mar Morten Thorsby rêde de eare foar SC Hearrenfean. Yn de 71e minút kopte hy de bal achter Feyenoordkeeper Justin Bijlow. En dêrnei kaam Hearrenfean fierder by, Yn de 86e minút koe Kik Pierie maklik skoare troch min spul fan Feyenoord en Bulthuis die der noch in skepke boppeop mei in goal (3-4). Mar dan wie der noch noch in doelpunt foar Feyenoord, Ayoub makke yn de ekstra tiid dochs noch de 3-5. Dy stân (3-5 ) wie de einstân fan de wedstriid.


description: "It slimste wie úteinlik, dat ik myn mem belje moast", sei de jongeman út it publyk, en it grypte elkenien by de kiel.

title: Kollum: "Mem belje"

maintext:
De foarstelling hie anty-homogeweld as tema. En ik ha dêroer iets mear as in jier lyn in radiodokumintêre makke, dus sadwaande. Dy doku gie oer wat anty-homogeweld no eins is, wa't it dogge en wat de gefolgen binne. De oanlieding wie dat, yn de lêste tiid, it liket of der mear anty-homogeweld is as eartiids. Ut myn ûndersyk foar de dokumintêre blykt dat je dit net sizze kinne op basis fan statistiken, en dat it fierder ûnwierskynlik is. Want út oar ûndersyk blykt dat 'we' yn Nederlân yn 'e lêste jierren in stik positiver oer LHBT+ minsken tinken gien binne. Dus dat sil it net wêze. De ferklearring fan plysje en ûndersikers is wat se neame in 'educated guess', en men tinkt dat der yn it ferline folle mear ûnder de pet bleau as no it gefal is. We sjogge it no gewoan mear, ek troch de snelheid en it grafyske fan sosjale media.
Dat docht noch neat ôf oan it gefoel dat benammen homo's ha: dat it ûnfeiliger is. It komt faker yn 'e media, en hoewol't de straffen op anty-homogeweld flink omheech gien binne, komt it mar selden ta in feroardieling. De twa jonges út Arnhem, dy't ferline jier mei in betonskjirre slein waarden, binne in goed foarbyld. De dieders binne oppakt en foarlaat, mar de rjochter achte it net bewize dat it geweld plege is mei de geaardheid fan de slachtoffers as motyf: ofwol, it is net bewize dat dit anty-homogeweld is.
De advokaat fan de jonges sei doe yn 'e krante dat de rjochter mei twa maten mjit, want at immen ien útskelt foar 'kankerjood', dan is sa'n persoan ûnmiskenber oan it diskriminearjen. En at der mei 'homo' of 'flikker' skolden wurdt, is dat blykber in oar ferhaal.
It liedt ta in protte frustraasje. En dat sjochst werom yn in de foarm fan in fenomeen dat 'minority stress' hjit. At je opgroeie yn in omjouwing dêr't it normaal is om mei 'homo' of 'gay' te skellen, dan ynternalisearje je soks as homo. Je geane minder oer josels tinken. En dit bart ek gewoan yn Nederlân; ûndersyk fan de Nationale Academie voor Media en Maatschappij lit sjen dat 'relnicht' en 'homo' fan de meast brûkte skelwurden binne fan bern út de heechste groepen fan de basisskoalle. Dat krûpt ûnder je hûd.
Ik ha ek minusjeus útsocht wa't dit anty-homogeweld no dogge. It antwurd is net sa ienfâldich. Der is oerfertsjintwurdiging fan Marokkanen as fertochten. Mar feit is al dat yn in plysjerapport út 2013 fêst is kommen te stean dat fierwei de measte fertochten fan anty-homogeweld in Nederlânse eftergrûn ha, sa'n 62%.
En dat binne dan allegearre sifers. Om it hannen en fuotten te jaan, fan, wêr giet dit no echt oer, is teäter geskikt. En dat die Raymi Sambo, yn in fysyk stik dat yndruk makket. Yn it neipetear stie in jongen út it publyk op dy't net sa lang lyn sels slachtoffer wie fan anty-homogeweld. Hy fertelde hoe't hy nei it jaan fan in tút oan in oare jonge op strjitte, troch immen in tik op de kiel krige.
Ik frege hoe't it no mei him gie. It wie in mentaal hiel sterke jonge, dy't hielendal net emosjoneel wurden wie of in fersleine yndruk makke. Hy stie der foar dat hy syn affeksje foar immen yn it iepenbier toane kinne moat. Mar hy hie it al lestich hân, doe't hy syn mem belle. Om te sizzen wat mei him bard wie, dêr't syn mem sûnt syn coming out benaud foar west wie.
En dat antwurd fettet foar my alles gear wêr't sa'n Pride echt oer giet.


description: It giet goed mei it toerisme, de sektor wurdt hieltyd belangriker foar de ekonomy fan Nederlân.

title: De Fryske Marren en Waadeilannen populêr by toeristen

maintext:
It CBS ferwachtet lykwols dat de bûtenlânske toerist Fryslân hieltyd better wit te finen. Neffens ûndersiker Pieter Hein van Mulligen fan it CBS is dat it gefolch fan Kulturele Haadstêd 2018. It docht bliken dat oer de earste fiif moannen in kwart mear toeristen nei Fryslân kommen binne as in jier lyn yn deselde perioade. "Dat is een enorme stijging", seit Van Mulligen.
Giethoorn hat it dit jier hiel drok hân mei Sinezen. Dat kin neffens Van Mulligen ek barre mei histoaryske stedsjes as Hylpen en Sleat. "Zulke plekken vallen erg in de smaak. Het zou zomaar kunnen dat het daar erg druk gaat worden."


description: Elkenien wit wa't de skipper is, mar wa binne al dy oare minsken op de skûtsjes. Omrop Fryslân en Omroep MAX stelle se oan jo foar.

title: Yn funksje op it skûtsje: de swurdeman

maintext: Stadichoan nimt de skûtsjekoarts ta. Op sneon 4 augustus steane de fjirtjin skûtsjes oan de start fan in nij SKS-kampioenskip, klear om mei-inoar de striid oan te gean. Mar nei de titel farre docht in skûtsje net samar, der sit in hiele ploech minsken op mei elk harren eigen taak. De dagen foar de start fan it kampioenskip sjogge wy, yn gearwurking mei Omroep MAX, nei dy ferskate funksjes. Sneon swurdeman Barry Hofman fan it skûtsje De Súdwesthoeke.


description: It boatsje lei yn it wedstriidwetter, seit skipper Jeroen Pietersma. Hy hie se net sjoen.

title: Skûtsje Drachten sylt oer rubberboatsje mei fjouwer minsken hinne

maintext:
De minsken yn de rubberboat binne mei de skrik frijkaam, seit Pietersma. Hy hie se net sjoen. "Myn skoanheit stie foarop. Dy rôt ynienen: 'Draaie! draaie!' We wienen noch lang net by de wâl, mar ik dochs mar draaie, en doe seach ik it."
Plysje oan board
It skûtsje skampte de rubberboat. Dy sloech om. Fjouwer minsken kamen yn it wetter telâne. "Dan sjochst achterom, om te sjen oft se allegearre noch swimme." Der wiene oare boaten yn de buert, seit Pietersma, en dêrom is er trochsyld nei de oanfarring. "Foardat ik wer by dy minsken bin, dat duorret hiel lang."
Nei de wedstriid is de plysje by him oan board west, om te fertellen dat it goed is mei de minsken, en it boatsje. Pietersma hat in telefoannûmer krigen fan ien fan de slachtoffers. "Dy kin in telefoantsje ferwachtsje fan de skipper fan it Drachtster skûtsje."


description: Tûzenen minsken kamen nei it Aldehoustertsjerkhôf yn Ljouwert by it bekendmeitsjen fan de opbringst fan syn aksje.

title: Swimaksje Maarten van der Weijden bringt 2.511.302 euro op foar it KWF

maintext: De hiele dei wie it hiele lân yn de ban fan de swimalvestêdetocht fan Maarten van der Weijden. Hy moast hy it opjaan nei 163 kilometer yn 55 oeren. De bewûndering wie der net minder om. Premier Rutte fûn de beneaming 'held' te lyts foar Van der Weijden: "Held is een te klein woord een Reus is hij."


description: Koereur Nyck de Vries is der snein net yn slagge syn sterke Formule 2-wykein te bekroanen mei in twadde poadiumplak op it Belgyske sirkwy.

title: Krekt gjin poadium foar De Vries by sprintrace F2 op Spa-Francorchamps

maintext:
Fleanende start
De Vries starte yn de sprintrace fan snein op it achtste plak. Hy hie in dreamstart en skode yn koarte tiid op nei it twadde plak. Yn de slotronde foel er lykwols nei in spannende striid werom nei de fjirde posysje en miste sa it poadium. De winst gie nei Nicholas Latifi út Kanada, dy't fan begjin oant ein op kop ried. Twad waard Lando Norris út Grut-Brittannië, foar Alexander Albon, dy't foar Tailân útkomt.
Klassemint
De Vries bliuwt yn it klassemint op it fjirde plak stean mei 153 punten. George Russell út Grut-Brittannië stiet earste (188 punten), Lando Norris twadde (183 punten) en Alexander Albon tredde.
Sneon waard De Vries noch earste yn de haadrace op Spa-Francorchamps. Takom wike wurdt der riden op it sirkwy fan Monza yn Italië.


description: Se is selektearre foar de lêste en beslissende WK-kwalifikaasjewedstriid tsjin Noarwegen, dy't op 4 septimber spile wurdt.

title: Keepster Loes Geurts fan Hichtum werom by Oranjefroulju

maintext:
Geurts sette nei it EK fan ferline jier tydlik in punt achter har karriêre. Se hie al langer twivels, om't it fuotbaljen har mear enerzjy koste as dat it opsmiet en se de wille yn it spultsje kwyt wie. Yn 2015 rekke Geurts blessearre oan de holle. Se kaam werom, mar siet faak as twadde keeper op de reservebank, sawol by de klups dêr't se spile as by it nasjonale frouljusalvetal.
Sherida Spitse fan Snits is ek selektearre foar de wedstriid tsjin Noarwegen.


description: It Frysk moat bestean bliuwe en der ek oer hûndert jier noch wêze, sizze se yn in enkête. It gemeentebestjoer is ferrast en wol dermei oan de slach.

title: Ynwenners Súdwest-Fryslân fine Frysk wichtiger as tocht

maintext:
In soad ynwenners fine dat it Frysk bestean bliuwe moat. Mar de taal moat yn alle gefallen net ferplicht oplein wurde. Ynwenners fine it wichtich dat bern it Frysk op skoalle leare, mar dat moat wol op in 'leuke' manier. De gemeente moat it Frysk en it Nederlânsk neist elkoar brûke.
Jongeren
Wethâlder Stella van Gent wol foaral ynsette op jongeren. Streekrjocht ynfloed op it taalbelied fan pjutteboartersplakken hat sy net, mar stimulearje en ferliede om mear oan it Frysk te dwaan kin se wol, sa seit sy. Ek yn petearen mei basisskoallen wol Van Gent it belang fan de Fryske taal nei foaren bringe.


description: It is jierren lyn dat it sa drok wie yn de havens op de eilannen. Dat komt troch it waar, sizze de havenmasters, en troch it gebrek oan neefkes.

title: Reade flaggen by de havens op de Waadeilannen: der kin gjin boat mear by

maintext:
Yn Jachthaven 't Leijegat op It Amelân ha se 45 prosint mear besikers as ferline jier. Yn de haven is plak foar 80 jachten en 15 grutte platboaiems.
De measte havenmasters neame it moaie waar as reden foar de drokte. De temperatuer op de eilannen is krekt wat nofliker as op de fêste wal. Boppedat ha je op de eilannen gjin lêst fan stekmiggen. Dy lizze de aaien allinne yn swiet wetter.
Lytse boatsjes en Ibizajoekels
Wat fierders opfalt is dat der mear gruttere skippen binne. Jachten fan 15 meter binne gjin útsûndering. ''De Ibizajachten komen hier naartoe, het gaat vaak om spiksplinternieuwe schepen. Het zijn joekels, die vaak ook langer blijven liggen'', seit havenmaster Klaas van der Meij fan de jachthaven op It Amelân.
It is foaral in teken dat it ekonomysk better giet, seit er. Op It Amelân ha se de reade flagge dit jier al trije kear út hân.
Yn de haven fan Skylge komme neist de grutte, ek mear lytse boatsjes as oars. Dy boatsjeminsken doarre it gewoanwei net oan om de Waadsee oer te stekken, mar mei it moaie waar en de matige wyn, dogge se it dit jier wol.
De haven op Skiermûntseach kin offisjeel 120 boaten oan, mar yn de praktyk passe der net mear as 100 yn. De haven rint fol mei sân. Dat bart op mear plakken yn de Waadsee.


description: Yn it Model Spoor Museum yn Snits is dit jier wer in 'kinderspeelparadijs' ynrjochte. In súkses, want der hawwe al sa'n 2800 hûndert bern yn dit paradys we

title: Berneboartersparadys yn Snits is súkses

maintext: Yn it Model Spoor Museum yn Snits is dit jier wer in 'kinderspeelparadijs' ynrjochte. In súkses, want der hawwe al sa'n 2800 bern yn dit paradys west. It boartersparadys is yn de fakânsjewiken iepen en belibbet syn lêste wike fan dit seizoen.


description: Om in kalinder te foljen hawwe je 365 bydragen nedich. De organisaasje hat der noch mar 175 en siket dus noch foto's, gedichten en koarte ferhalen.

title: Fryske skuorkalinder 2019 siket bydragen

maintext: Grinslân, Drinte en Oerisel, dy hawwe al harren eigen provinsjale skuorkalinder, mar Fryslân ûntbrekt dêr noch yn. Wylst it in perfekt relaasjegeskink foar de desimbermoanne wêze soe. Alteast, dat stelden studinten fan de Hanzehegeskoalle Grins yn in ûndersyk. En dêrom moat der ek foar Fryslân sa'n jierlikse kalinder komme, mei bydragen fan Friezen oer wat har dwaande hâldt, rekket of opfalt yn de provinsje. Persoanlike foto's, gedichten en koarte ferhaaltsjes. Op it stuit hat de redaksje fan de Fryske Skuorkalinder sa'n 175 ynstjoerings binnenkrigen. De organisaasje kin dan dus ek noch wol wat ekstra bydragen brûke.


description: De eksposysje hat yntusken al mear as 130.000 minsken nei it museum yn Ljouwert lutsen, en der wurde noch folle mear ferwachte.

title: Fries Museum langer iepen om Escher-tentoanstelling

maintext: It Fries Museum yn Ljouwert sil de kommende moannen ek op moandeitemiddei iepen wêze. Gewoanwei is it museum dan ticht, mar troch it grutte oantal belangstellenden foar de tentoanstelling oer Escher is derfoar keazen, om de iepeningstiden oan te passen.


description: De finn-siler út Terkaple waard yn de races fan freed ien kear earste en twa kear tredde.

title: Pieter Jan Postma pakt kopposysje yn WK silen

maintext:
Postma gie yn syn earste race fan de dei al gau oan kop en koe de kopposysje beethâlde oant de finish, Ek yn de folgjende races einige er op in moaie posysje; hy waard twa kear tredde. Mei dy útslaggen giet Postma oan kop yn it finn-klassemint.
Goede start
''Der wurdt hjir hiel hurd fearn'', fertelt Postma. ''It wie wichtich om in goede start te hawwen, en dat gie ek super! Ik hie hjoed in goeie dei, mar ik moat it no ek de oare dagen sjen litte. Hjir yn Aarhus is it pas klear as de lêste race syld is.''
Bouwmeester en Akkerman
Ek Marit Bouwmeester begûn sterk oan it WK mei in tredde en in twadde plak. Dêrmei komt se op in dield tredde plak yn it klassemint terjochte. ''It wie in goeie dei om mei te begjinnen'', seit se. ''De earste race hie noch wat better kinnen, mar it wie frij solide.'' De jonge Mirthe Akkerman einige as tsiende en fyftjinde yn har races.


title: Lanlike skjinmakaksje fan strannen úteinset op Skiermûntseach

maintext:
Sy dogge dat al foar it sechde jier op jier, yn it ramt fan de Boskalis Beach cleanup Tour. Goed twa wiken lang meitsje frijwilligers út it hiele lân rûnom yn Nederlân de strannen skjin.
Op Skier begjinne de goed tachtich frijwilligers om 10.00 oere by strânpaviljoen de Marlijn.


description: It pontsje nei it starteilân is ferkeazen ta boat fan it jier, mar koe sels net meifarre yn de floatskou.

title: Boat fan it jier fart net mei yn floatskou Snitswike

maintext: Mei de start fan de Snitswike is ek de boat fan it jier ekstra yn it sintsje set. It wie al in skoftke bekend dat dy boat fan it jier de MS Albatros is, better bekend as it pontsje nei it starteilân, mar de boat koe sels freedtejûn net by it feestje wêze. It is gebrûklik dat de boat fan it jier by de floatskou foarop fart, mar it pontsje is noch hieltyd drok oan it wurk minsken oer te setten.


description: Kira Toussaint, Tes Schouten, Femke Heemskerk en Zandringa hiene harren as fjirde foar de finale pleatst, mar in medalje siet der net yn.

title: Gjin medalje foar Kinge Zandringa mei estafetteploech op EK

maintext: De swimsters fan de Nederlânske estafetteploech, mei dêryn ûnder oaren Kinge Zandringa út Sint-Anne, is tongersdei op de lêste dei fan de EK swimmen net yn de prizen fallen. Yn Glasgow einigen de froulju op it fiifde plak mei in tiid fan 3.58,94.


description: Wethâlder Maarten Offringa kin fanwege de minne wetterkwaliteit net meiswimme mei Maarten van der Weijden, mar moediget syn nammegenoat op tal fan plakken

title: Wethâlder Maarten Offringa: "Beroerd om oan de kant te stean"

maintext: "Ik bin der beroerd fan," sei wethâlder Maarten Offringa fan Súdwest-Fryslân sneontemoarn. "It is o sa spitich, net allinne om't ik der hurd foar traind ha, mar ek foar alle oare dielnimmers." Mei elkoar soenen sa'n 1.500 minsken meiswimme. Dy helje jild op foar it goede doel, de KWF Kankerbestrijding. "Dat jild komt der wol, mar dat we no oan de kant steane jout my in beroerd gefoel, wolst wat dwaan, derby wêze." Troch alle trainingen is er wol wat kilo's lichter en de skouders binne wat breder wurden.


description: De waarman fan de SKS ferwachtet buien, en wynkrêft fjouwer, mei pûsters fan wynkrêft seis, út it súdwesten wei.

title: LIVE: Skûtsjes treffe swier waar op de Fluezen

maintext: De start fan it skûtsjesilen op De Fluezen is útsteld. Yn earste ynstânsje mei in heal oere. Dat hat de kommisje besletten, fanwege de hurde wyn by Ealahuzen. It wetter is ferriederlik. It is binnenwetter, mar it is in grutte mar, en foaral as de wyn út it súdwesten komt, ha de golven in protte tiid om op te bouwen. En de wyn komt út it súdwesten.


description: Veerman stie noch ûnder kontrakt by SC Hearrenfean, mar hy kiest foar Sankt Pauli.

title: Henk Veerman giet definityf nei Dútslân

maintext:
Sankt Pauli einige ferline jier as 12e yn de twadde Bundesliga, mar trije punten boppe de degradaasjestreep. Ferline wike is it Dútske seizoen al begûn Sankt Pauli wûn mei 2-1 fan FC Magdenburg.
Veerman hat noch in kontrakt by SC Hearrenfean foar in jier. Hy spilet sûnt begjin 2015 foar Sportklup Hearrenfean. Yn 95 kompetysjewedstriden makke de Volendammer 17 goals. Sankt Pauli hat nei alle gedachten sa'n 600.000 euro betelle foar Veerman.
SC Hearrenfean hat in filmke makke mei de hichtepunten fan Henk Veerman yn it pompeblêdeshirt. Henk, bedankt, stiet der by.


description: Grou wûn it SKS-kampioenskip nei in spannende slotwedstriid. By Sytze Brouwer fan It Hearrenfean makke teloarstelling plak foar grutskens.

title: Winnend SKS-skipper Douwe Visser: "Dit is noch nea fertoand"

maintext:
By skipper Sytze Brouwer fan It Hearrenfean, dat dus krekt op it twadde plak yn it einklassemint einige, wie de teloarstelling direkt nei de finish fansels grut. "It is no wat better. We ha echt fochten foar wat we wurdich binne. We wisten wat we dwaan moasten en dat slagge, oant in bepaald momint. We kinne ússels neat ferwite."
"Dit is wol hiel bysûnder", seit Visser. "En eins is Sytze hast likefolle kampioen as ús. We ha presys likefolle punten, mar dan telt de lêste wedstriid."
It plan fan Douwe Visser
It twadde plak fan Grou en it fjirde fan It Hearrenfean wie foar Grou presys genôch. Sa hie Visser it ek betocht. "Hiel simpel: je witte hoe't it klassemint is. En je witte wat der barre moat. Tongersdeitejûn wisten we it al: óf der moat ien tusken lizze en oars moatte we soargje dat der ien tusken komt."
Dat plan kaam foar Grou perfekt út. "Hy grypt it krekt goed foar ús noas wei, dat hat er goed dien", seit Sytze Brouwer oer de aksje fan Grou yn de slotfaze. Grou hold It Hearrenfean oan de kant en liet Drachten weromkomme, sadat dy tusken de twa titelkandidaten finishe koe. Brouwer: "Dat is Douwe syn goed rjocht. It is wedstriidsilen. Wy wolle kampioen wurde, Douwe wol kampioen wurde. Dit wie neffens my syn iennige kâns."


title: Auto útbrând yn Snits, ek wenning skansearre

maintext:
Oan de Oosterom yn Snits is freedtejûn in auto útbrând. Dy stie parkearre by in rychjeswenning yn 'e strjitte. De auto is troch de brân hast folslein ferwoaste. Hoe't it fjoer krekt ûntstean koe, is net bekend.
De brânwacht skaalde op nei in middelbrân om't der kâns wie dat de brân oerslaan soe nei de wenning. Dat lêste koene de brânwachtminsken foarkomme, mar dochs rekken de reinpiip, de kezinen en in twadde auto skansearre.


description: Hibma is al jierren aktyf as bestjoerder fan de KWS en de sylferieniging fan Warkum.

title: Ponghâlder Piet Hibma beneamd ta Panskipper

maintext:
Berndsen neamde Hibma in stille krêft dy't him maksimaal ynset foar de sylsport, earst yn Warkum en letter yn Snits. Mei de ûnderskieding earet de stêd Snits alle jierren in persoan dy't him fertsjinstlik makke hat foar de sylsport en de Snitswike yn it bysûnder. By de ûnderskieding heart in koperen koekpanne wêryn't it stedswapen fan Snits ferwurke is.
Ponghâlder
De 61-jierrige Hibma is al mear as tsien jier ponghâlder fan de KWS, de Keninklike Wettersportferiening Snits. Fierder is hy belutsen by it jeugdsilen. Ek wie hy mear as tweintich jier bestjoerder foar de sylferiening fan Warkum.


description: De Friezen Jelle Wiersma, Marten Walinga en Foeke Tiemensma kinne de Rus noch fan in titel ôfhâlde.

title: Alexander Georgiev út Ruslân spilet tsjin trije Friezen om de wrâldtitel yn it Frysk damjen

maintext: Marten Walinga fan Waaksens en Foeke Tiemensma fan Frjentsjer pleatsten har nei barraazje mei Taeke Kooistra fan Hartwert en Folkert Groenveld fan Jutryp as nûmer trije en fjouwer foar de finaleronde. Alexander Georgiev docht noch net sa lang oan Frysk damjen. Hy is njoggenfâldich wrâldkampioen yn it ynternasjonale damjen. Dat is trije kear mear as Harm Wiersma fan Ljouwert, dy't seis kear wrâldkampioen waard. De finaleronde begjint woansdei om njoggen oere yn it stedhûs fan Ljouwert.


description: De FK fierljeppen leine sneon hast in oere stil nei in fal fan Jelle Douwe de Vries. Dêrby rekke syn ankel út de kom. Hoe is it mei him?

title: De Vries komt nei fal op FK mei skrik frij: "Pear bierkes kin"

maintext: De FK fierljeppen sneontemiddei yn Winsum leine hast in oere stil. Dit kaam troch in rare fal fan ien fan de dielnimmers, Jelle Douwe de Vries. Nei in behanneling yn it sikehûs socht er it fierljepterrein wer op. Hoe is it mei him?


description: Junior Freark Kramer sette de fierste ôfstân del by it fierljeppen yn Grypstsjerk.

title: Junior Freark Kramer ljept it fierst yn Grypstsjerk

maintext: Thewis Hobma fan Harns hat sneon it fierljeppen yn Grypstsjerk wûn. Mei in ôfstân fan 19.25 meter ljepte er krekt fierder as Sytse Bokma fan Hylpen (19.22 meter). Nard Brandsma fan Warkum einige as tredde mei in ôfstân fan 19.02 meter. De fierste sprong kaam fan junior Freark Kramer mei 19.78.


description: Har freondinne waard narre troch in man en dêrom sloech in 44-jierrige frou fan De Harkema him in brutsen noas.

title: Frou slacht man brutsen noas: boete ûnder betingst

maintext:
It barde allegear op 2 desimber 2017 yn de kantine fan de Harkemase Boys. De frou seach dat har freondinne bot oandien wie troch it narjen fan de man, en stapte op him ôf. It rûn út de hân en de man krige in klap. De frou sei tsjin de rjochter dat se mist hie, mar neffens tsjûgen stie de noas fan de man skeef op syn holle.
Ut de tiid
Neffens de frou is sy letter troch ûnbekenden werom pakt en út de tiid slein. Se kaam by yn de bestjoerskeamer. De rjochter koe har wat foarstelle by de reaksje fan de frou en fûn it moai dat se it opnaam foar har freondinne, mar geweld is gewoan net tastien. ''De volgende keer moet u het anders doen.''


description: Karen Bies waard yn april útkeazen troch Oare Wurden, in útwikselingsprojekt foar skriuwers yn lytse Europeeske talen. Sy gie nei Ierlân.

title: Lêste dei Karen Bies yn Belmullet: "Ik ha kontakten foar it libben makke"

maintext: De opdracht foar Karen Bies yn it útwikselingsprojekt is dat se in ferhaal skriuwt. En dêrfoar hellet se ûnder oare ynspiraasje út wat se yn Belmullet meimakket en heart. "Ik gean hjir faak even nei de pub. Dêr kaam ik in stel tsjin, we rekke oan de praat. Dy fertelden my dat se de freed derop trouwe soenen. Ik fertelde dat ik ek mei in trouwerij yn myn ferhaal dwaande bin. Doe nûgen se my út foar de trouwerij. No ha ik freed op in echte Ierske brulloft west. Dat wie echt geweldich. It wie mei 200 minsken en duorre fan twa oere middeis oant fjouwer oere nachts. Dat sil my echt bybliuwe."


description: Alle jierren binne der minder feteranen by de Ynjebetinking yn it Ljouwerter Rengerspark. Mei dêrom wol de organisearjende stichting prate oer de takomst f

title: Diskusje oer takomst Ynjebetinking Ljouwert

maintext:
Dat der in betinking bliuwt op dat plak, stiet fêst foar it stichtingsbestjoer. Mar de fraach is wol hoe't dat dan moat. Dêroer wolle sy takom jier yn petear mei de donateurs, de provinsje Fryslân, de gemeente Louwert en fertsjintwurdigers fan de feteranen.
Sels joech Van Klaveren ek twa foarbylden fan hoe't in nije betinking der útsjen kin. It soe bygelyks in betinking wurde kinne fan alle Friezen dy't by oarloggen en missys omkaam binne. It kin ek keppele wurde oan de provinsjale feteranedei. Ek oare opsjes binne besprekber.


description: Jaap Brugman wie de stim fan it jonkje yn de KRO-poppesearje, dy't tusken 1955 en 1964 útstjoerd waard. Hy waard 83 jier.

title: Stim berneprogramma Dappere Dodo út Dokkum ferstoarn

maintext: Dokkumer Jaap Brugman, dy't bekend is fan it berneprogramma Dappere Dodo, is tongersdei op 83-jierrige leeftyd ferstoarn. Brugman wie de stim fan it jonkje yn de poppesearje Dappere Dodo, dy't tusken 1955 en 1964 útstjoerd waard.


description: In hurde klap freedtemoarn op de Uterwei by Stynsgea; dêr klapte in auto op in trekker.

title: Automobilist nei sikehûs nei botsing mei trekker by Stynsgea

maintext: In automobilist is freedtemoarn op de Uterwei by Stynsgea ferwûne rekke by in botsing mei in trekker. De auto klapte op de krusing tsjin it frontgewicht fan de trekker en draaide troch de klap folslein om.


description: Wat wie it woansdei op it Sjûkelân in spektakel. Noch efkes neigenietsje fan de huldiging.

title: FIDEO: Genietsje nei fan huldiging PC-winners

maintext: It partoer fan Peter van Zuiden, Allard Hoekstra en Thomas van Zuiden wûn woansdei de 165ste PC op it Sjûkelân yn Frjentsjer. Yn de finale waard de grutte favoryt, it partoer fan Gert-Anne van der Bos, ferslein (5-5 6-2) en dat hiene net in soad minsken fan tefoaren tocht. Wat fideos om nei te genietsjen fan de huldiging fan it winnende partoer.


description: It waard 6-2. Dat Hearrenfean mei dúdlike sifers fan Achilles wûn, wie gjin ferrassing, want in wike lyn ferlear Jong Achilles al mei 0-11.

title: Hearrenfeanbeloften winne ek twadde wedstriid

maintext:
It gie hurd, want by it skoft wie it al 4-0 foar de Friezen. De goals yn de earste helte kamen fan Jesse Oliekan (2), Jizz Hornkamp en Pelle van Amersfoort. Nei it skoft boude Jong Hearrenfean de foarsprong út troch goals fan Van Amersfoort, syn twadde dus, en Mark Westra. Doe't it 4-0 stie, miste Achilles in penalty. Yn it lêste kertier skoarde Achilles noch wol twa kear.
Dat Hearrenfean mei dúdlike sifers fan Achilles wûn, wie gjin ferrassing. De ploech út Groesbeek ferlear ferline wike har earste kompetysjewedstriid al op eigen fjild mei 0-11 fan Jong FC Emmen.


description: No't der lânlik ûndersyk is dat oanjout dat ynsektebestriding mei gif min útpakke kin foar fûgels, gripe de fûgelwacht en de gemeente yn op 'e Jouwer.

title: Gemeente en fûgelwacht Joure warskôgje foar gif

maintext:
Op it stuit giet it noch goed mei benammen de sweltsjes op 'e Jouwer. Yn de bûtenwiken hat de fûgelwacht in soad dien om de ferskillende soarten fan de ynsektefretters briedplakken te bieden. Yn ien peal mei keunstnêsten sitte bygelyks njoggentjin spantsjes wytgatsweltsjes en by it ringjen fan jonge ierdswellen kamen de ringers gjin frjemde saken tsjin.
Om dat sa te hâlden roppe gemeenten en fûgelwachten op om foarsichtich te wêzen mei it gebrûk fan bygelyks mieredoaskes of fertinne round-up. Mar ek de miggeplakstrips binne in gefaar. Dêr kinne ek fûgels of flearmûzen yn fêstplakke.


description: Buorman soe op fakânsje en brocht de hûn nei it pensjon. Dat wie it doel teminsten, mar in oere letter wie er wer thús. Mei de hûn. Ik frege him wat der te

title: Kollum: "Ferneukt troch trollen"

maintext:
Buorman is in tige keardel dy't it bêste mei syn hûntsje foar hat. Dochs frege ik him oft de farmaseutyske yndustry net mear fertsjinje soe as dy sykten krekt ris âlderwetsk útbrutsen. Hy aike de hûn oer de kop en begûn oer de bywurkingen fan spuiten. Ik koe him fertelle dat 99,60% gjin lêst fan bywurkingen hie, dat soks desynformaasje wie, ferspraat troch ynternettrollen. Dyselde trollen dy't ûnrêst oanjeie as it oer faksinaasjes foar minskebern giet. Se beweare dat faksinaasjes autisme feroarsaakje, dat dy kwik befetsje of part fan in geheim plan binne om de minskheid te ûnderdrukken.
Mei troch sokke idioate aksjes wurdt de groep faksinaasjetwivelers hieltyd grutter. Krekt as de anty-faksinaasjegroep. Oer it algemien aardige, leave en oprjochte âlden dy't it bêste foar harren bern wolle. En harren troch desynformaasje yn it rychje godstsjinstdwylsinnigen, komplottinkers, de Lega Nord en Viifstjerrebeweging yn Italië pleatse. De gefolgen fan twiveljen en wegerjen fan ynintsjen wurde almar dúdliker. Mondiaal dus ek yn Europa en ja, ek yn Nederlân stjerre der wer mear bern oan sykten dy't earder ferdwûn wiene. Reitsje se ferlamme of wurde se foar it libben skeind. Dêr't memmen mei bern yn Boerkina Faso oeren yn de bleakerjende sinne rinne om dêrnei noch in heale dei yn de rige te stean om harren bern in tetanus-ynjeksje ta te krijen en dêrmei in kâns op libben te jaan, stelle memmen en heiten harren bern hjir wollens en wittens bleat oan sykten dy't al ferslein wiene.
Is it fandienens raar dat der oer ferplicht ynintsjen praat wurdt? Dat der neitocht wurdt yn de berne-opfang oer it wegerjen fan bern dy't net yninte wurde en dêrmei de groepsimmuniteit op it spul sette? It wichtichste argumint foar it eventueel ferplichtsjen fan faksinaasjes waard lêsten troch filosofen oanfierd: it wurket. Faksinaasje wurket. As minsken har net rasjoneel hâlde en drage, hat in oerheid de plicht om de folkssûnens boppe de persoanlike frijheid fan in wegerder te pleatsen. Om nei te tinken oer it koartsjen op de 'Kinderbijslag' fan âlden dy't de bern net ynintsje litte, sa't Ruud Coolen, direkteur fan it Instituut voor Verantwoord Medicijngebruik, útstelde.
Want blykber moat der earst in grutte útbraak fan guon sykten komme dêr't de bern ûnnedich mei hinnegean, of foar de rest fan harren libben ferlamme, blyn of dôf fan reitsje, foar't de needsaak fan faksinaasje opnij dúdlik wurdt.
Safier moat it net komme."


description: De aksje is bedoeld as promo foar de earste etappe fan de BinckBank Tour, dy't moandei 13 augustus fan start giet op It Hearrenfean.

title: Griene fytsen oan ferkearsbuorden op It Hearrenfean

maintext:
It is foar it earst dat in belangrike hurdfytswedstryd op It Hearrenfean fan start giet. It hat de gemeente 53.000 euro koste om de start fan de tocht nei It Hearrenfean te heljen. Dat jild is benammen bedoeld as startjild foar de profesjonele hurdfytsers.
Op de dei sels is der in fytsplein ynrjochte op de Abe Lenstrabûlevaar, dêr't allerhande aktiviteiten om de hurdfytswedstriid hinne hâlden wurde.


description: Rykswettersteat en Wetterskip Fryslân wolle ûnder oare ien kear ekstra te spuien by Koarnwertersân.

title: Maatregels yn Iselmar tsjin sâltich wurden fan drinkwetter

maintext: Ut mjittings hat bliken dien dat it sâltgehalte yn in part fan de Iselmar periodyk heger is as wat wetterbedriuwen foar de produksje fan drinkwetter hantearje. It sâltich wurden is it direkte gefolch fan de ûntstiene wettertekoarten troch de waarmte en drûchte fan dit jier.


title: Ek sliepend lûke de Reuzen noch hieltyd in soad publyk

maintext:
Der binne noch hieltyd in soad minsken yn 'e stêd. Op it Cambuurplein, dêr't it famke en de hûn freedtenacht sliepe, steane noch flink wat taskôgers. De twa reuzen snoarkje beide djip.
75.000 besikers
Der wiene freedtemoarn mei de iepening fan it spektakel De Reuzen fan teäter Royal de Luxe sa'n 75.000 besikers yn it sintrum fan Ljouwert. Dat wie de earste offisjele tuskenstân fan de gemeente. Neffens de gemeente komme der ek in soad positieve reaksjes binnen en binne der noch gjin ynsidinten meld.


description: De stêd hat ûnder oare in tal sprekkers útnûge. Dy sille oer har ûnderfiningen mei kanker prate, foar jild foar ûndersyk nei dy sykte swimt Van der Weijden

title: Spesjaal programma yn Dokkum by oankomst Maarten van der Weijden

maintext:
By it stimpeljen yn Dokkum is ûnder oare lokoboargemaster Pytsje de Graaf oanwêzich en ek in bekend Dokkumer figuer. Dêrnei organisearret de Rotary in programma op in poadium op De Syl. Dêr sil in tal sprekkers har ferhaal dwaan, wêrûnder de yn Dokkum berne Olympysk kampioen follybal Jan Posthuma.
Krekt as yn oare stêden kin ek yn Dokkum meiswommen wurde mei Maarten van der Weijden. It giet dan om ôfstannen fan 500 meter en twa kilometer.


description: Fanwege in sikehûsopname wurde syn taken foarearst oernaam. Hoelang't de waarman út de rûlaasje is, is noch net bekend.

title: Piet Paulusma foarearst net aktyf as waarman

maintext: Jonkman sil ek de kommende dagen by Omrop Fryslân te hearren wêze. Op de telefyzje wurdt Paulusma ferfong troch syn dochter Martsje. Sy sil sawol by Omrop Fryslân as by SBS6 te sjen wêze. Hoelang't Paulusma út de rûlaasje is, is noch net bekend.


description: Middels dy't belêstend foar miljeu binne, komme der net mear yn.

title: Caparis skrast meardere miljeu-ûnfreonlike skjinmakmiddels

maintext:
Yn earste is besjoen oft dy middels ek wol echt nedich binne. Wêr nedich binne sy ferfongen troch in miljeufreonlik alternatyf. Sa'n 80 meiwurkers fan Caparis dogge skjinmakwurk by bedriuwen of ynstellingen. Under oare it stadion fan Sportklup Hearrenfean wurdt troch Caparis skjinhâlden. Direkteur Alex Bonnema fan Caparis sjocht it ferfangen fan de miljeubelêstende skjinmakmiddels as in begjin. Hy wol no besjen oft ek de technyske tsjinsten binnen Caparis oerstappe kinne op miljeufreonlike middels.
Acht Fryske gemeenten binne dielnimmer yn de sosjale wurkfoarsjenning Caparis. Dat binne Achtkarspelen, Hearrenfean, Ljouwert, Eaststellingwerf, Opsterlân, Smellingerlân,Tytsjerksteradiel en Weststellingwerf.


description: Se sitte yn de Kânserij yn Ljouwert. Fier is bliid mei de help fan de studinten.

title: Studinten betinke en skriuwe 24 oeren lang donateurskampanje foar Fier

maintext:
De twajierrige oplieding 'online contentcreator' oan de hegeskoalle is nij. Tsien studinten hawwe harren ynskreaun. Om de oplieding wat bekender te meitsjen, is der in aksje betocht. De studenten helpe de stichting Fier dy't him ynset foar slachtoffers fan geweld yn relaasjes. Se betinke in kampanje hoe't de opfang donateurs krije kin. Oant no ta hie Fier net echt in donateurskampanje, mar "eind november gaan we van start met onze nieuwe campagne en we zijn echt enorm benieuwd naar de ideeën van de studenten", seit Sonja Oclin fan Fier.
De studinten krije 24 oeren lang help fan de eigen dosinten en fan âld-studinten dy't no yn de kommunikaasje wurkje.


description: Direkt nei de finish fan Ljouwert kaam in boatsje fan de SKS yn oanfarring mei in boatsje fan Omrop Fryslân. Twa minsken bedarren yn it wetter.

title: FIDEO: Lyts boatsje slacht om nei oanfarring by skûtsjesilen Wâldsein

maintext: Direkt neidat it earste skûtsje op it wetter fan Wâldsein oer de finish kaam, is in lyts boatsje fan de SKS omslein. It boatsje kaam yn de ferdrukking tusken it skûtsje fan Ljouwert en it boatsje mei de radioferslachjouwers fan Omrop Fryslân.


description: Tennisser Sander Arends hat in minne lotting op de US Open. Hy spilet yn de earste omgong tsjin de titelswinners fan ferline jier.

title: Minne lotting Sander Arends op US Open

maintext: Rojer en Tecau pakten ferline jier de titel op de US Open yn New York. Dit jier binne se as sechsde pleatst. Ofrûne wike wiene se noch de beste by it ATP-toernoai fan Winston-Salem.


description: Scouting benaud foar negatyf nijs fanwegen fertochte yn moardsaak Nicky Verstappen.

title: Maatregels by scouting fanwege ferline fertochte yn moardsaak Nicky Verstappen

maintext:
Ek Melle van der Heide fan Scouting Fryslân mei 2300 leden fynt it spitich dat Scouting op dizze wize negatyf yn it nijs kommen is. Scouting Nederlân hat dêrom alfêst in advysbrief oan alle regio-ôfdielingen stjoerd hoe't se yn dizze kwestje hannelje moatte.
Neffens Van der Heide moatte liedingjaanden binnen Scouting Fryslân in 'verklaring omtrent gedrag' oerlizze kinne en is der in permaninte kontrôle op mooglike sinjalen fan gedrach dat net talitber is.


description: De swimmer sil de tsiisskaaf by syn olympyske medalje sette.

title: Maarten van der Weijden kriget tsiisskaaf fan âldjiersploech Wier

maintext: Omdat Wier op de alvestêderûte leit, woe de âldjiersploech de trofee oan Van der Weijden jaan. "Der binne in pear hichtepunten yn Wier: bingo, de merke, de âldjiersstunt en no dit." De ploech fan Wier gie nei de slûs yn it doarp, om Van der Weijden te stypjen. "Mar it wie dêr doe smoardrok. Wy seagen in wethâlder en hy fûn it in leuke aksje." It idee wie om de tsiisskaaf op te stjoeren, mar de wethâlder hie de mannen fan Wier útnûge foar de huldiging yn Waalwyk. "Dat woene wy fansels wol. It wie in moai wykein."


description: Neffens de Ingelske rjochtbank hat Friendship Offshore sûnder lisinsje koper en stiel helle út it Britske skip SS Harrovian.

title: Skylger berger krijt tonnen boete foar stellerij út skipswrak

maintext:
Gjin lisinsje
It Britske skip waard yn de Earste Wrâldoarloch ta sinken brocht troch in Dútske ûnderseeboat. It leit sûnt dy tiid yn de Keltyske see. It bergingsbedriuw hie neffens de rjochter gjin lisinsje om guod út it skip te heljen.
Op 'e die trapearre
De bemanning waard yn augustus 2016 op 'e die trappearre troch de Britske marine. Se waarden oanhâlden en it skip waard nei Ingelân brocht. De wearde fan it guod dat se nei boppen helle hiene wie sa'n 115.000 dollar (hast 100.000 euro).
Net de earste kear
It Britske regear hannelet strang tsjin minsken dy't oarlochsgrêven op see skeine. Friendship Offshore waard twa jier lyn ek al beskuldige fan stellerij fan it yn 1916 sonken slachskip Queen Mary.


description: In petysje om festivals yn Ljouwert te hâlden, is yntusken al mear as 1500 kear ûndertekene.

title: Petysje foar behâld festivals Ljouwert oer de 1500 kear ûndertekene

maintext:
In petysje om festivals yn Ljouwert te hâlden, is yntusken al mear as 1500 kear tekene. Yn de online-petysje wurdt de gemeente oproppen om festivals en eveneminten foar de stêd te behâlden.
Ljouwert moat it fergunningbelied besjen om foar te kommen dat út festivals de stêd wei gean. Guon organisatoaren lieten fan 'e wike witte dat se deroer tinken om út te wiken nei Drachten of It Hearrenfean. De opstellers fan de petysje wize op de wille en it ekonomysk profyt fan festivals.


description: By in ûngelok krekt bûten Frjentsjer is tongersdei oan de ein fan de middei in bromfytser om it libben kaam by in ûngelok mei in auto.

title: Deadlik botsing by Frjentsjer tusken brommer en auto

maintext: Op de Ljouwerterwei krekt bûten Frjentsjer hat tongersdei oan de ein fan de middei in ûngelok west tusken in bromfytser en in auto. Dêrby is de bromfytser ferstoarn.


description: De ploech fan trainer Paul Raveneau ferlear sneontemiddei yn Hendrik-Ido-Ambacht mei 1-0 de earste wedstriid yn de tredde difyzje.

title: ONS Snits ferliest op besite by ASWH seizoensûvertuere

maintext: ONS Snits is sneontemiddei mei in nederlaach op besite by ASWH oan it nije seizoen begûn. De ploech fan trainer Paul Raveneau ferlear yn Hendrik-Ido-Ambacht mei 1-0 de earste wedstriid yn de tredde difyzje.


description: De 30-jierrige sylster út Warten hearde earst dat se tredde stie yn it algemien klassemint, mar troch in rektifikaasje fan race tsien is se no twadde.

title: Bouwmeester nei rektifikaasje as twadde medalrace yn op WK

maintext: Marit Bouwmeester giet freed as nûmer twa fan it algemien klassemint it wetter op foar de medalrace op it WK yn Denemarken. De 30-jierrige sylster út Warten hearde earst dat se tredde stie, mar troch in rektifikaasje fan race tsien is se no twadde.


description: Yn Makkingea is tiisdei de earste saneamde plakspesifike ûnkrûdbestridingsmasine presintearre. It apparaat hat yn it wurk in breedte fan 36 meter.

title: Nije masine spuitet bestridingsmiddel allinnich op ûnkrûd

maintext:
Om de trije meter sit in kamera montearre. Yn totaal sitte der tolve kamera's op de boom. Dy kamera's detektearje it ûnkrûd. Dêrnei giet der fia de kompjûter in seintsje nei ien fan de doppen ûnderoan de boom. De dop iepenet sels en spuitet bestridingsmiddel allinnich op it ûnkrûd.
Dizze metoade besparret behoarlik op it gebrûk fan bestridingsmiddel. It is folle milieufreonliker as wannear't it hiele lân bespuite wurdt. Troch de grutte breedte fan de boom wêrmei't spuite wurdt, kin der yn relatyf koarte tiid in grut stik lân behannele wurde mei bestridingsmiddels.


description: Gastkollumniste Hiltje Bosma skriuwt oer bern, it krijen fan in miskream en it taboe dêrop.

title: Kollum: "Leafde foar altyd"

maintext:
""Heit, doch efkes normaahaal!" "Mééhéémm, set my net altyd sa foar skut!" Komme dizze útspraken jo bekend foar? Dan hawwe jo fêst in puber yn 'e hûs of yn 'e hûs hân. Bern. In geskink dêr't jo je as âlder ryk mei priizigje as je se hawwe, mar guon tiden wolle jo se ek wolris efter it behang plakke.
Bern sels hawwe yn guon fazen of perioaden ek noch net hielendal troch dat heit en mem safolle om harren jouwe. Itselde jildt ek oarsom. Beide sizze it faak temin lûdop. Dat makket dat se inoar wolris ferwite dat der net wurdearre wurdt wat der foar harren dien wurdt.
Dochs is it bysûnder: dat wannear't man en frou de leafde bedreaun hawwe der sa'n lyts wûnderke oan libben ûntstiet, dat yn oare fazen fan syn of har libben heit en mem op 'e kast jaget. Troch dit te sa te formulearjen wit ik dat ik gefoelsmjittich in tear ûnderwerp te pakken ha. In ûnderwerp dat neffens my wol wat mear omtinken hawwe mei.
Alle jierren kriget in tredde fan de Nederlânske froulju noch altyd in miskream. De mieningen en ûndersiken binne deroer ferdield wêrom't soks hjoed-de-dei noch altyd bart. Sels tink ik dat it liif in soarte fan meganisme oerhâlden hat út de oertiid. Dat sels noch wat bepale kin wannear't it noch op tiid in swangerskip ôfbrekke moat foar feilichheid fan mem en bern. In miening dy troch ûnder oare dokters en ferpleechkundigen dield wurdt.
Dochs liket der in hiel taboe te lizzen op it krijen fan in miskream. Net allinne reagearje de 'gewoane' minsken faaks wat fernuvere as je fertelle dat je in miskream hân hawwe, nee, ek de wet erkent in berntsje dat yn de liifmoer (baarmoeder) dea gien is net. Lit stean as it noch yn it hiele begjin is. Ek dan neam ik it persoanlik al in berntsje. Oft it no de grutte fan in dopeart hat, dy fan in garnaal, as in fuotbal: libben is libben.
In heit en mem dy't krekt wit dat se swanger is, kinne dizze miening miskien wol in bytsje mei my diele, mar de âlden dy't al bern hawwe, fêst ek wol. Op it momint dat je witte dat je âlden wurde en witte dat je nij libben makke hawwe, dan hâlde je faak al fan dat wûnderke. En eins binne je hast hielendal wis dat dat oarsom ek sa wêze sil.
Je sjogge dan út nei it momint dat je dat lytse hoopke minsk fêsthâlde kinne. Nei it momint dat jo josels sizzen hearre, dat je der altyd foar se wêze sille, en soargje sille dat se feilich binne en de leafde krije sille dy't sy fertsjinje.
Wannear't se dan ien kear sa goed as grut binne en as folwoeksen oanmerke wurde meie, dan sizze je gewoan wat beheind tsjin inoar dat je fan inoar hâlde, mar dat gefoel fan doe sil der nea minder om wêze. Jo witte dat, mar sy witte it ek."


description: Yn it wykein fan 17, 18 en 19 augustus rinne se troch de binnenstêd, mar de trije reuzen hawwe de earste fuotstappen op Fryske boaiem al set.

title: FIDEO: De earste fuotstappen fan De Reuzen yn Ljouwert

maintext: De Reuzen, in teäterspektakel fan Royal de Luxe, oefenen op it parkearplak by it WTC Expo yn de Fryske haadstêd. Dêr hat it selskip út Frankryk har kamp opslein. De rûte dy't de Dûker, it Famke en Xolo rinne sille is noch net bekend.


description: Grutte drokte yn Harns; de gemeente set ekstra minsken yn.

title: Grutte drokte by Tall Ships Races yn Harns

maintext:
De Tall Ships Races yn Harns wurde sneon ek goed besocht. It is sa drok dat de gemeente Harns ekstra meiwurkers ynset op de parkearterreinen om al it ferkear yn goede banen te lieden.
Besikers wurdt frege om goed op de buorden te letten en de oanwizingen fan de meiwurkers te folgjen. Ferfierder Arriva set fanwegen de drokte ekstra treinen en pindelbussen yn. De bussen ride tusken Frjentsjer-Harns en Dronryp-Harns.


description: Wêr kinst parkearje, binne de winkels iepen, is it sikehûs wol goed te berikken en wat is der te sjen? Yn dit artikel krigest hjir antwurd op.

title: Alles datst witte moatst foar it Reuzewykein

maintext:
Wêr en wannear kinst de Reuzen sjen?
Yn de binnenstêd fan Ljouwert rinne de trije reuzen ferskate rûten op freed 17, sneon 18 en snein 19 augustus.
Freedtemoarn, fan 10.00 oere ôf, hawwe it famke en de dûker beide in aparte rûte en middeis noch in kear. It hûntsje rint hin en wer tusken beide. Tuskentroch hâlde se 'siësta' en ek nachts sliepe de Reuzen bûtendoar earne yn Ljouwert. De dûker bringt de earste nacht troch op it Saailân en it famke op it Cambuurplein.
Sneon begjinne de Reuzen om 9.30 oere op it plak dêr't sy freeds yn sliep fallen binne. De Reuzen fine inoar oan de ein fan de dei by it WTC Expo en falle dêr wer yn sliep.
Op de lêste dei is der ien rûte mei alle Reuzen. Dy útswaaiparade begjint middeis om 14.30 oere by it WTC en giet healwei fierder oer it wetter, ûnder oare troch de Prinsetún en oer de Dokkumer Ie de stêd út. Klik hjir foar de folsleine rûten fan de Reuzen. Mear witte oer de Reuzen? Wy hawwe in portret fan it famke, de dûker en Xolo de hûn makke.
Wêr moatst no grif by wêze?
In echte oanrieder is de start op freed by de Willemskade. Hjir komt de dûker út it wetter om syn tocht op it lân fuort te setten. Nei alle gedachten sil dat hiel spektakulêr wêze. Op sneintemiddei rinne de Reuzen de folsleine rûte mei syn trijen. Sa krigest it moaiste fan de Reuzen mei.


description: De brânwacht hat meardere weinen en in heechwurker ynset om it fjoer te bestriden.

title: Grutte skipsbrân yn Harns; ruten en doarren slute

maintext:
It fjoer sit yn it rom fan it skip. Hjir soe isolaasjemateriaal yn brân stean. Troch de hitte wie it foar de brânwacht lang net mooglik om flakby de kearn fan de brân te kommen. Dêrom wurdt mei in waarmtebyldkamera besocht om de krekte kearn te lokalisearjen. It skip hat gjin lading oan board.
De brânwacht besiket no om de brân fan binnen it skip út te dwêsten. Om't it noch sa waarm is, moatte de brânwachtminsken hieltyd ôfwikselje. Dêrom is opskaald nei grutte brân.
Yntusken is ek de skombluswein fan It Hearrenfean ûnderweis nei de brân ta.


title: Europeeske titel foar turnster Sanne Wevers op 'e balke

maintext:
Turnster Sanne Wevers fan It Hearrenfean hat sneintemiddei foar it earst yn har karriêre de Europeeske titel op 'e balke pakt. De regearjend olympysk kampioene op dat tastel kaam yn Glasgow ta in skoare fan 13,900. Dêrmei wie se yn de finale in klasse apart.
It sulver gie nei de Belgyske Nina Derwael mei 13,600 punten. Sy hie koart dêrfoar al goud ferovere op 'e brêge. It brûns gie nei Marine Boyer út Frankryk.